23 июнь куни, Тошкент фотосуратлар уйида «Авлодларни боғловчи ришта» номли кўргазма очилиши бўлиб ўтди. Мазкур кўргазма Марғилонлик ҳунармандлар Мирзааҳмедовлар сулоласининг ижодига бағишланган.\nРасул Мирзааҳмедов, ипак тўқиш бўйича мутахассис:\n«Мен бу соҳани эгаллаб келаётган 9 авлодман. Мени иккта ўғлим бор ва улар ҳам мени ишимни давом эттиришмоқда. Қанча нақшларни чизганимни аниқ айта олмайман, лекин отам 200 дан ортиқ орнаментларнинг муаллифи. Биз халигача биздан олдин қўлланиб келинган ишлаш техникаси ёрдамида иш олиб борамиз».\nОчилган кўргазмани бемалол келажак кўргазмаси дея оламиз. Матолар кўргазмаси деганда биринчи ҳаёлга келадиган тассавурларни минг баробар оқлади. Кўргазма дизайни билан бутун дунёга таниқли рассом Бобур Исмоилов шуғулланди.\nБизга таниш бўлган ўзбек миллий матосини тўқиш бу - хақиқий санъат. Аввал орнамент қоғозга чизилади, ундан сўнг матога нақш туширилади.\nИпак матоси тўқидиган ҳунарманд биринчи навбатда яхши рассомлиги биринчи залдаёқ намоён бўлади. Бу ерда Расул Мирзааҳмедов ҳамда унинг отаси Турғунбой Мирзааҳмедовнинг чизмалари намойиш этилди. Барча матолар полотнога тортилгани сабабли, уларнинг бари картинага ўхшаб турган эди.\nБобур Исмоилов, рассом, кўргазма дизайнери:\n«Кўргазмани аъло даражада ўтказиш учун биз жуда ҳаракат қилдик ва биз буни уддасидан чиқдик деб ўйлайман. Кўргазма учун махсус деворлар қурилди, рангини танладик, чироқлар ўрнатдик. Асосий урғуни матоларимизга бердик. Бизнинг истагимиз, одамлар нафақат матоларни кўришини балки уларнинг яралишини хам томоша қилишлари эди».\nТашриф буюрганлар мато яралишини яхшироқ тушунишлари учун махсус қурилмалар ўрнатилди. Ҳақиқий тўқиш машинаси ва пилла қуртлари барчанинг эътиборини тортди. Бобур Исмоилов айтишича, баъзи бир пилла қуртлари кўргазма бўлишни хоҳламаган ҳолда капалаккка айланиб учиб кетишган.\nУчинчи залнинг деворларида яна бир инсталяция жойлашган эди. У ерда мато яралишини поғонама поғона кўрсатиб берилган эди. Айнан шу ерда Мирзааҳмедовлар оиласининг фотосуратлари ҳам намойиш этилган эди.\nБинафша Нодир, санъатшунос, кўргазма бошқарувчиси:\n«Бу Ислом Каримов жамғармасининг илк лойиҳаларидан бири ва жамғарма бошқарувчилари бизни қўллаб қуватлашганидан жуда ҳам мамнун бўлдик. Бу ғояга қизиқишимиз Марғилонга бўлган саёҳатимиздан сўнг пайдо бўлди. У ерда биз ҳунармандлар ва уларнинг ишлари билан танишдик».\nҲар бир нақш ўз тарихига эга. Уларни жуда узоқ вақт томоша қилиш мумкин. Ҳар бирини томоша қилганингизда турли хил картиналарни кўришингиз мумкин. Гуллар, шаҳарлар, космик ракеталарни хам кўришингиз мумкин бўлади. Бекорга америкалик модельер Оскар де ла Рента машҳур оиланинг ишларидан ўз тўпламида фойдаланмаган. Энди эса ҳар бир орнамент патентлаштирилган ва ҳозирда хеч бир тўпламда ишлатилишга ҳеч кимга ҳуқуқ берилмаган.\nОскар де ла Рента - асли доминиканлик америка модельери, Oscar de la Renta компаниясининг асосчиси. Жаклин Кеннедидан бошлаб Американинг барча биринчи хонимларининг кўринишларини яратган: Ненси Рейган, Лора Буш ва Хиллари Клинтонлар ҳам улар қаторидан. Икки маротаба америкалик модельерлар кенгаши раиси бўлган. 1993-2002 йилларда "Пьер Бельман" номли уй учун махсус тўплам яратган. У Парижнинг мода уйларини бошқарган илк америкалик модельер ҳисобланади.\nКўргазма 12 июлга қадар дпвом этади. Хоҳловчилар ташриф буюриб, марғилонлик ҳунармандлар ишларини томоша қилишлари мумкин.\nНашр санаси: 25-06-2017\nДунёдаги энг ноёб кўприклар 20 талиги!


Илон Маск бир кунда $7 миллиардга бойиди – у яна энг бадавлат кишига айланиши мумкин! - Terabayt.Uz\nЭсингизда бўлса, SpaceX, Tesla, Neuralink ва бошқа бир нечта компаниялар асосчиси Илон Маск шу йилнинг 7 январь куни сайёрадаги энг бадавлат кишига айланган эди. Бироқ 17 февралга келиб «зўрдан зўр чиққан» – 2017 йилдан бери рейтинг етакчиси бўлиб келган тадбиркор яна ўз ўрнига чиқиб олган.\nЎҚИНГ: Илон Маск уч кунда қарийб 29 миллиард долларидан айрилди\nBloomberg Billionaires Index маълумотларига кўра, охирги бир сутка мобайнида Маск сармояси 7 миллиард доллардан ошиқ миқдорга кўпайган. Ҳозирда у 182 миллиард доллар билан энг бойлар рўйхатида иккинчи ўринда турибди. Биринчи поғонани эса Amazon ҳамда Blue Origin компаниялари муассиси Жефф Безос банд этган – унинг мол-дунёси 202 миллиард долларга баҳоланмоқда.\nҲозир жаҳондаги энг бадавлат кишилар ўнлиги қуйидагича:\nАйтиш керакки, бундан бир ой аввал Маскнинг бойлиги тахминан 151 млрд доллар, Безос сармояси эса 177 млрд долларга баҳоланган эди. Ўшанда уларнинг бойлиги орасидаги фарқ 26 млрд долларни ташкил этган бўлса, ҳозир бу кўрсаткич 20 млрд долларга пасайган. Агар шу тарзда давом этса, Tesla раҳбари яқин орада сайёрадаги энг бой кишига айланиши ҳам мумкин.\nЎҚИНГ: Илон Маск: «Марсга учадиган илк фазогирлар ҳалок бўлишади» (видео)\n#Amazon #Neuralink #SpaceX #Tesla #Илон Маск #янги технологиялар #Жефф Безос


Бу кунни 18 йил кутдик – Маск муваффақиятли парвоз ва ундан кейинги режалар ҳақида гапирди | Qalampir.uz\nБу кунни 18 йил кутдик – Маск муваффақиятли парвоз ва ундан кейинги режалар ҳақида гапирди\nОлам\t31 Май 16:32 5970\nSpaceX раҳбари Илон Маск бу парвозни 18 йил кутган. Энди эса "Crew Dragon" экипажи астронавтлари Даг Херли ва Боб Бенкенни уйларига хавфсиз тарзда қайтишлари учун ҳамма нарсани қилишга ваъда берди. Бу ҳақда у NASA эфирида айтиб ўтди.\nБугун, 31 май куни SpaceX "Falcon 9" ракетаси ёрдамида ичида 2 астронавти бўлган "Crew Dragon" космик кемасини орбитага олиб чиқди. Бир неча соатдан сўнг космик кема Халқаро космик станция (ХКС)га уланишини кўзда тутилган. "Falcon 9" кўп марталик ракетаси эса ерга қайтган.\nNASA эфирида Илон Маск инсоният бу ютуқ билан фахрланиши мумкинлигини айтди. У, шунингдек, ушбу парвоз унинг руҳини енгиллаштирганини таъкидлади.\n"Бизнинг олдимизга ХКСга уланиш ва фазодан қайтиб келиш вазифаси қўйилган. Қайтиш кўп жиҳатдан хавфли... Биз уларни ватанга соғ-саломат қайтариш учун қўлимиздан келганини қиламиз", дейди Маск.\nПарвоз муваффақиятли амалга оширилганидан сўнг, у "ҳис-туйғуларга тўлиб кетгани ва гапиришга сўз тополмаганини" тан олди. Маск кейинги режалар космос туризмини яратиш, ойга ва кейинчалик Марсга одамларни олиб чиқиш эканини айтди. Унинг айтишича, Марсда кичик "шаҳарчалар" қуриш унинг энг катта орзуси.\n"Биз бу мақсад бўйича 18 йилдан бери ишламоқдамиз ва ҳали кўп иш қилиш керак", дейди Маск.\nNASA вакиллари экипаж хавфсизлиги агентлик ва компания учун устувор вазифа эканлигини таъкидладилар. Ушбу парвозни қуйида жонли эфирда кузатишингиз мумкин.\nSpaceX Илон Маск Crew Dragon\n24 Сентябрь 11:27 154659\n25 Сентябрь 18:04 51054\n24 Сентябрь 15:09 48887\n26 Сентябрь 13:35 29161\n24 Сентябрь 16:54 28618


Ўзбекистон Ёзувчилар уюшмаси » Мен нечун севаман Ўзбекистонни?\nАсосий Мақолалар Мен нечун севаман Ўзбекистонни?\nАбдулла Орипов — Ватан куйчиси.\nУ Ватанни борлигича, бутун гўзаллиги билан бирга кўради.\nУ Ватаннинг ўтмишига назар ташлаб, толеи ўнг келмаган юртини, жабрдийда халқини, бугунги кунига назар ташлаб, яшнаётган шаҳар ва қишлоқларни, буюк ишларни амалга ошираётган халқини кўради.\nМатёқуб ҚЎШЖОНОВ, адабиётшунос олим, академик\nОна юрт — жонажон Ўзбекистон Абдулла Орипов энг баланд мақомларда қаламга олган мавзудир. Унинг асарлари чинакам ватанпарварлик, киндик қони томган заминга садоқат, миллий ўзликни англаш, асрлар қаъридан келаётган муқаддас қадриятларимизни кўз қорачиғидек асраш туйғулари билан суғорилганини яна бир бор алоҳида таъкидласак, зиён қилмайди. Доимо эл-юрт дарду ташвиши билан яшаган оташин шоир Ўзбекистоннинг давлат мустақиллигини она халқи билан биргаликда ниҳоятда юксак ижодий кўтаринкилик билан кутиб олди. Мустақиллик эълон қилинган кунда Ўзбекистон Республикаси Олий Кенгаши минбаридан туриб «Адолат офтоби» шеърини ўқиб берди:\nСафга тизил, набирам, отажоним, тур энди,\nМустақиллик нашъасин, ҳаққинг бордир, сур энди,\nҚўлни бериб қўлларга, бир тан бўлиб юр энди,\nЕлкамизга офтобнинг текканлиги рост бўлсин,\nЎзбекнинг ўз ниҳолин экканлиги рост бўлсин.\nЮқорида қайд этиб ўтганимиздек, Абдулла Орипов Ўзбекистон Республикаси давлат мадҳияси матнининг муаллифи. У бошқа бирор асар ёзмаса ҳам ана шу давлат мадҳияси билан ўзбек адабиётининг зарҳал саҳифаларидан муносиб ўрин эгаллаган бўларди.\nКечагидек ёдимда: Ўзбекистон Олий Кенгаши 1990 йил 30 мартда «Ўзбекистон Республикасининг давлат мадҳияси тўғрисида» қарор қабул қилди. Давлат мадҳи- ясини қабул қилиш бўйича тузилган эксперт комиссияси таркибига таниқли мусиқашунослар, бастакорлар ва бошқа мутахассислар: Ўзбекистон Республикасининг таниқли артистлари, Давлат мукофотларининг лауреатлари, Ўзбекистонда хизмат кўрсатган санъат арбоблари И.Акбаров, Р.Абдуллаев, С.Жалил, М.Бурҳонов, У.Мусаев, Б.Умиджоновлар киритилди.\nЎзбекистон Республикаси парламентининг 1992 йил 8 декабрда бўлиб ўтган 11-сессиясида давлат мадҳияси матни ва мусиқаси масаласи кун тартибига қўйилди. Қизғин мунозаралар ва баҳслар натижасида Ўзбекистон халқ шоири Абдулла Орипов сўзи, таниқли бастакор Мутал Бурҳонов мусиқаси билан айтиладиган қўшиқ Ўзбекистон Республикасининг Давлат мадҳияси сифатида танлаб олинди.\n1993 йилда «Ўзбекистон Республикасининг Давлат мадҳияси тўғрисида» Ўзбекистон Республикасининг қонуни ҳам қабул қилинди. Ушбу қонунда Ўзбекистон Республикасининг Давлат мадҳияси Ўзбекистон Республикаси Давлат суверенитетининг рамзи, Давлат мадҳиясига зўр эҳтиром билан қараш Ўзбекистон Республикаси ҳар бир фуқаросининг ватанпарварлик бурчи экани белгилаб қўйилди.\nДавлатимиз мадҳияси ҳақида Абдулла Орипов суҳбатларидан бирида бундай деган: «Биз мустақил Ватанимизнинг давлат рамзларини, миллатимиз тимсолларини қадрлаш, кўз-кўз этишни ўрганишимиз зарур. Мен шу ўринда Италияда шоҳиди бўлганим бир ибратли воқеани айтиб берай. Камина машҳур «Илоҳий комедия» асарининг муаллифи буюк Данте юртида бўлганимда бир даврада ўтириб қолдим. Мезбонлар Италиядаги турли фирқа вакилларидан иборат эди.\nИталиялик дўстларимиздан бири менга мурожаат қилиб бундай деди: «Муҳтарам меҳмон, мана, Сизнинг шарофатингиз билан биз – турли фирқа вакиллари бир дастурхондан овқат еб, бир стол атрофида гурунглашиб ўтирибмиз. Аслида биз сиёсий қарашларимиз нуқтаи назаридан бир-биримизга бутунлай қарама-қарши кишилармиз. Кўчада юрганимизда бир-биримизни кўрарга кўзимиз бўлмайди. Аммо, бугун Сиз – Данте таржимони шарафига бир дастурхон атрофига йиғилдик ва сиёсий низоларни унутиб, бир миллат фарзандларига айландик. Чунки, Данте – миллат тимсоли!\nУнга дахлдор ҳар қандай нарса бизни бирлаштиради. Биз Данте тимсолида Ватанимизни, миллатимизни кўрамиз ва бу тимсол мушкул вазиятларда бизни бирлаштиради, ақл-идрокка даъват этади».\nЎрни келганда шуни алоҳида таъкидлаб айтмоқчиман. Ҳурматли Президентимиз Шавкат Мирзиёев 2018 йил 11 январда Ўзбекистон Ташқи ишлар вазирлиги ходимлари ҳамда мамлакатимизнинг чет эллардаги элчихоналарида фаолият кўрсатаётган дипломатик корпус вакиллари билан учрашувида сўзлаган нутқида ана шу тарихий воқеа ҳақида тўхталиб, Абдулла Ориповнинг Ватанимиз шуҳратини дунёга тараннум этиш борасидаги хизматларига юксак баҳо берди.\nХалқ шоири ўзининг хорижий сафарлари ҳақида яна бир ибратли мисол келтирган: «Япониянинг Киото шаҳрида бўлганимда мезбон дўстларимиз бир чиройли чинни идишни совға қилишди. Унда Япониядаги Фудзияма тоғлари гўзал бир тарзда акс этган эди. Тоғ ен-бағри, ям-яшил водий манзараси нигоҳингизни сеҳрлайди. Идишга қайноқ сув қуйсангиз, ҳақиқий мўъжиза рўй беради: унинг сиртидаги тоғ манзаралари ўрнига аста-секин Ўзбекистон байроғи ва унинг ортидан Ипак йўли карвони ўтаётган манзаралар пайдо бўлади. Тилла рангдаги туя тасвири ниҳоятда жонли ва кўрган кишининг бир ҳайратига ўн ҳайрат қўшиб юборади.\nАна шу мўъжизакор идишчани кўриб, японларнинг топқирлигидан беҳад ҳайратланиб, бир тўртлик битдим ва сиёҳи қуримасдан, «Ўзбекистон овози» газетаси муҳарририга ўша ёкдан телефон қилиб, ўқиб бергандим:\nСенинг амалингга қойилдир жаҳон,\nБургани тақалаб қўйгансан осон.\nЧозик санъатингга тикилавериб,\nКўзларим қисилиб кетди-ку, япон.\nАбдулла Орипов қаламига мансуб шеърий драма ва лостонлар ҳам ўзбек адабиёти хазинасидан муносиб ўрин олган. Унинг Абу Али ибн Сино таваллудининг 1000 йиллигига бағишлаб ёзилган «Ҳаким ва ажал» достони (1980) халқ ривоятлари ва тарихий воқеаларга асосланган. Асарда амирнинг қизини даволаган, бироқ туҳматга учраб, саройдан ҳайдалган Ҳаким ва ҳасадгўй Мирзо муносабатлари орқали эзгулик ва ҳасаднинг азалий кураши ўзининг ёрқин ифодасини топган.\nШоирнинг яна бир асари – «Ранжком» достонида бутун ўй-хаёли иғво ва туҳмат бўлган уч нокаснинг «фисқу фасод қўмитаси» фош этилади.\n1995 йилда битилган «Соҳибқирон» шеърий драмаси шоир ижодида ҳам, адабиётимиз ривожида ҳам алоҳида ўрин тутади. Абдулла Ориповнинг ўзи «Соҳибқирон» асаримни ўтмишга боқиб, бугун учун ёзганман», деган эди. Унда шоир Амир Темур ҳаётининг сўнгги йиллари тасвири орқали «Куч – адолатдадир» деган ақидани ўзига шиор қилиб олиб, тарқоқ улусларни бирлаштириб, буюк давлат тузган, қадами етган ерда бунёдкорлик ишларини амалга оширган, ҳарбий саркардалик бобида бебаҳо мерос қолдирган, элсевар буюк инсон қиёфасини ёрқин гавдалантирган.\nАбдулла Ориповнинг «Ҳаж дафтари» туркумига кирган шеърларида фалсафий-ахлоқий ғоялар мужассамлашган бўлиб, шоир маънавиятимиз манбаларини кашф этиш йўлидан боради. Қуръони карим, Ҳадиси шарифлардан замонавий маънолар излайди ва топади. «Маккаи мукаррамага борганимнинг дастлабки кунида, — деб ёзган шоир ушбу туркум муқаддимасида, — Каъбатуллоҳда, Аллоҳнинг уйи ёнида тунни бедор ўтказиб, тиловат билан бир қаторда байтлар ёза бошладим. Мен бу ҳолатга аввалдан бирмунча тайёр бўлганим сабаблими, сатрларим ўз-ўзидан қуйилиб келаверди».\n2013 йилда Абдулла Орипов ижодининг энг яхши намуналари жамланган «Танлаган асарлар»нинг 8-жилди китобхонлар қўлига етиб борди.\n«Танлаган асарлар»нинг 7-жилдига кирган халқона, қиссагўйлик услубида ёзилган «Истиқлол манзаралари» достонида Мустақиллик арафасида ва унинг дастлабки йилларида юртимизда юз берган воқеалар, шоир ўзи гувоҳ бўлган унутилмас, тарихий жараёнлар тасвирланган. Ёйиқ, воқеабанд ифода услубида, учликлар шаклида ёзилган «Ранглар ва оҳанглар» деб номланган шеърий туркумга кирган шеърлардан шоирнинг инсон руҳияти товланишлари, доимий иқрорлар, тубсиз армонлар, чексиз орзулар ҳақидаги мушоҳадалари ўрин олган. 2010 йил июнь ойидан кейин ёзилган шеърлар, ғазалларнинг умумий мавзуси ҳам инсон, унинг қалб эврилишлари, она юртдир. Жилдда, шунингдек, жаҳон ва ўзбек адабиётининг Данте, Пушкин, Расул Ҳамзатов, Ҳамид Олимжон сингари салафлари ҳақидаги мақолалар, долзарб мавзулардаги публицистик чиқишлар, суҳбатлар ҳам жамланган.\n«Гулистон» журналининг 2018 йил 5-сонидан олинди


Бухорода 32 йил олдин содир этилган қотиллик фош этилди, бироқ қотил жазодан қутилиб қолди. - YANGILIK .RU yangilik.ru\nБухорода 32 йил олдин содир этилган қотиллик фош этилди, бироқ қотил жазодан қутилиб қолди.\nFev 26, 2021 жиноят\nБухоро шаҳрида 1988 йилнинг 5 октябрда содир этилган қотиллик жинояти 32 йил деганда бармоқ изи ёрдамида фош этилди. Бу ҳақда вилоят прокуратураси хабар қилди.\nМаълум бўлишича, 1962 йилда туғилган фуқаро Маҳмуд Болтаев Муслима исмли аёлнинг таклифи билан унинг уйига келади. Йигит онаси тенги аёлга жинсий яқинликни таклиф этади. Аёл буни рад этади ва ўртада жанжал келиб чиқади. Жанжал вақтида М.Болтаев ёнида бўлган ошхона пичоғи билан аёлнинг қорин ва кўкрак қисмларига бир неча марта уриб, ўлдиради.\nПрократурани маълум қилишича, Бухоро вилоят ИИБ Эксперт-кириминалистика бўлими томонидан 2020 йилнинг сентябрь ойида автоматлаштирилган дактилоскопик идентификацион тизим орқали бармоқ излари текширилган. Бу криминалистик ўрганишлар бармоқ излари фуқаро Маҳмуд Болтаевга тегишли эканлигини кўрсатган.\nХоразмда 16 -қоп кепак ўғирлаётган ўғри ушланди\nСурхондарёда гиёҳванд моддаларни ичига ютиб, олиб кирмоқчи бўлганлар қўлга олинди


Беларусда ҳуқуқ фаолларининг уйлари тинтилиб, ўзлари ҳибсга олинмоқда\n20 май 2022, Тошкент вақти: 19:35\nБеларусдаги “Весна” ҳуқуқбонлик ташкилоти раҳбари Алесь Беляцкий Тергов қўмитаси марказий аппарати шуғулланаётган жиноят иши доирасида ҳибсга олинди. Бу ҳақда “Весна” телеграм-каналида маълум қилинган. Марказ 14 июль куни Беляцкий билан алоқа йўқолганини билдирган эди.\nБеларусда чоршанба тонгидан бошлаб ҳуқуқ фаоллари, ноҳукумат ташкилотлар ходимлари уйларида, шунингдек мухолифатдаги Беларусь халқ фронти (БХФ) партияси офисида тинтувлар ўтказилиб, ўндан зиёд киши ҳибсга олинган.\n“Озодлик”нинг беларус хизмати хабарига кўра, камида 19 ташкилот терговга тортилган. Улар орасида “Весна”дан ташқари, “За свободу” ҳаракати, Беларусь журналистлар уюшмаси, Хельсинки қўмитасининг Беларусь шуъбаси ва бошқалар бор.\nХусусан, “Весна” ҳуқуқбонларининг уйлари март ойида “жамоат тартибини қўпол равишда бузувчи гуруҳ бўлиб содир этилган хатти-ҳаракатларни уюштириш ва молиялаш” моддаси бўйича очилган жиноят иши доирасида тинтилган. Марказ телеграм-каналидаги хабарномада “солиқ тўлашдан бўйин товлаш” моддаси ҳам тилга олинган. Қўлга олинганлар Беляцкий билан биргаликда 11 кишини ташкил қилади.\nЕИнинг ташқи сиёсат хизмати расмий вакили Петер Стано тинтув ва ҳибсларни “инсон ҳуқуқ ва эркинликларини сурбетларча бузиш” деб атаган. “Бу ишлар оқибатсиз қолмайди. Лукашенко режими мустақил овоз соҳибларидан қўрқади ва энди уларнинг унини қайта чиқмайдиган қилиб ўчиришга ҳаракат қиляпти”, деб ёзган у “Твиттер”даги саҳифасида.\nЛукашенко 13 июль куни Россия президенти Владимир Путин билан учрашуви чоғида Беларусь “барча нотижорат, ноҳукумат ташкилотлар ҳамда ғарбпараст ОАВ билан жуда фаол ишлай бошлаган”ини айтган. “Улар бизга демократия эмас, террор олиб келишди”, деган Лукашенко.\nЎтган ҳафтада Беларусь ҳуқуқ-тартибот идоралари қатор журналистларнинг уйларида ва ОАВ офисларида тинтув ўтказган.\n“Весна” ҳуқуқбонлик ташкилоти мустақил ОАВ қаторида Беларусда 2020 йил августидан бери давом этаётган халқ норозилиги ҳаракатини фаол тарзда ёритиб келаётган эди.


Ўзбек олими Бутунжаҳон Фанлар академияси аъзолигига сайланди\nФото:фанлар академияси матбуот хизмати\nЎзбекистон Республикаси Фанлар академияси Астрономия институти назарий астрофизика бўлими бошлиғи, физика-математика фанлари доктори, профессор Аҳмедов Бобомурат Жўраевич Бутунжаҳон Фанлар академияси (The World Academy of Sciences, TWAS) аъзолигига сайланди. Бу ҳақда Фанлар академияси матбуот хизмати хабар берди.\nTWAS академияси 1983 йилда Нобель мукофоти лауреати, назариётчи физик олими Абдус Салам ташаббуси билан дунёда фан ва техниканинг барқарор ривожланишига ҳисса қўшиш мақсадида ташкил этилган. Унинг аъзоси бўлиш – бу жаҳон миқёсидаги олим бўлишни англатади.\nБутунжаҳон фанлар академиясининг 2018 йил 27 ноябрида Италиянинг Триесте шаҳрида бўлиб ўтган 28-Бош ассамблеясида дунёдаги 104 та мамлакатдан 46 нафар янги аъзолар сайланган, шулар орасида Ўзбекистон Республикасидан Бобомурат Аҳмедов ҳам бор.\nАҳмедов Бобомурат Жураевич – физика-математика фанлари доктори, профессор, Астрономия институтининг назарий астрофизика бўлими бошлиғи, шу билан бирга, Ўзбекистон Миллий Университети профессори ҳамдир. Унинг асосий илмий ишлари гравитация назарияси, умумий нисбийлик назарияси, релятивистик астрофизика ва компакт гравитацион объектлар физикаси соҳасидадир. У гравитация назарияси, майдонлар назарияси, релятивистик ва ядро астрофизикаси соҳаларида юқори илмий-педагогик тажрибага эга ва шу кунгача унинг муаллифлиги ва ҳаммуаллифлигида 200 дан ортиқ илмий ишлар чоп этилган. Олим 2018 йилда “Йил олими—2018”, 2012 йилда “Меҳнат шуҳрати” ордени билан мукофотланган.\nШунингдек, у Марказий Деҳли Университетининг фахрий профессори, Италиянинг Триесте шаҳридаги Халқаро назарий физика марказининг релятивистик астрофизика ва гравитация соҳасида минтақавий координатори, Ҳиндистоннинг Университетлараро астрономия ва астрофизика маркази ва ТАТА фундаментал тадқиқотлар институтининг аъзоси ҳамдир.\nБобомурат Аҳмедов Ўзбекистонда релятивистик астрофизика соҳасида янги илмий мактаб яратган бўлиб, у ҳалқаро эътирофга эришиб улгурди ва ушбу мактабдан бир қатор фан докторлари ва фан номзодлари етишиб чиққан ҳамда кўплаб истеъдодли ёш олимлар тарбияланиб келмоқда.


Афғонистонда коронавирус бўйича рекорд қайд этилди | Qalampir.uz\nАфғонистонда коронавирус бўйича рекорд қайд этилди\nОлам\t30 Май 16:33 12033\nАфғонистон соғлиқни сақлаш вазирлиги бир сутка давомида мамлакатда коронавирус билан боғлиқ 866 ҳолатини қайд этди. Бу расмий Қобул учун коронавирус бўйича кунлик рекорд ҳисобланади.\nШундай қилиб, Афғонистонда ушбу касалликнинг қайд этилган ҳолатларининг умумий сони 14 525 тага етди. Кун давомида уч нафар бемор вафот этди. Коронавирусдан вафот этганларнинг сони 249 тага етди. Шу вақтгача мамлакатда 1 303 нафар бемор соғайган.\nПойтахт Қобул эпидемиологик жиҳатдан энг хавфли ҳудуд ҳисобланади. Шаҳарда жами 5775 та одамда касаллик аниқланган. Ҳирот вилоятида ҳам оғир вазият юзага келмоқда. У ерда 2 461 та ҳолат қайд этилган.\nМаълумот учун, коронавирус мамлакатга февраль ва март ойларида минглаб афғон муҳожирлари тиббий текширувисиз ёки карантинисиз Эрондан қайтиб келгандан кейин Афғонистонга тарқалиб кетган. Хабарингиз бор Эрон коронавируснинг Хитой ва Италиядан кейин учинчи ўчоғи бўлган эди.\nМамлакат соғлиқни сақлаш вазирлиги мамлакатда коронавирус билан курашиш учун "Толибон"нинг ҳарбий ҳаракатлари йўл қўймаётганини айтиб ўтган. Шу билан бир қаторда, "Толибон" ҳам ўз жангариларига ушбу касалликдан эҳтиёт бўлишни тайинлаган.\n21 Сентябрь 14:55 64302\n22 Сентябрь 12:10 62568\n22 Сентябрь 13:46 61132\n22 Сентябрь 09:22 22108\n22 Сентябрь 14:14 20743


Сенат бактериологик қуролларга оид Қонунни қабул қилди\n6 Февраль 14:37\nNUR-SULTAN. Kazinform – ҚР Парламент Сенатининг ялпи мажлисида «Димиқтирувчи, захарли ёки бошқа шунга ўхшаш газлар ва бактериологик қуроллардан урушда фойдаланишни ман қилиш ҳақидаги протоколни ратификация қилиш тўғрисида»ги ҚР Қонуни қабул қилинди, деб хабар беради Kazinform мухбири.\nЕлбасы Нурсултон Назарбоев оммавий қирғин қуролларидан фойдаланмаслик, барча биологик тадқиқотларни фақат ва фақат тинч мақсадларда олиб бориш, халқаро хавфсизликни мустаҳкамлаш бўйича ўз позициясини жаҳон миқёсига олиб чиқиб, аниқ чора-тадбирлар билан бунинг тўғрилигини исботлади. Қозоғистон бактериологик ва захарли қуролларни тайёрлаш, ишлаб чиқариш, йиғишни тақиқлаш ва уларни йўқ қилиш ҳақидаги конвенцияни аввал ратификациялаган. Бунга ваколатли орган 2007 йилда ҚР Таълим ва фан вазирлиги бўлганди.\n«Ўша конвенцияни тўлдирувчи ва мустаҳкамловчи унсурлар Женева протоколидадир. Ушбу икки халқаро ҳужжат бир-бири билан бевосита боғлиқ. Тақдим қилинаётган Женева протоколи халқаро хавфсизлик тизимида муҳим ўрин тутади ва бу борада асосий механизмлардан бири ҳисобланади. ХХ аср бошида қабул қилинган ҳужжат кимёвий захарли ва бактериологик қуроллардан фойдаланишни тақиқловчи асосий ҳужжат бўлиб келмоқда. Шунинг учун вазирлик Женева протоколини ратификациялаш масаласини кўтариб чиқди. Ҳозирда 1925 йилги Женева протоколига қатнашувчи давлатлар сони 140дан ошади», - деди ҚР Таълим ва фан вазири Асхат Аймағамбетов.\nУ, шунингдек, ҳужжатга доир илмий-ҳуқуқий экспертиза олий таълим муассасасида олиб борилганини таъкидлади.\n«Ҳужжатга доир илмий-ҳуқуқий экспертизани ал-Фаробий номидаги Қозоқ миллий университети олиб борди. Экспертизага кўра, Женева протоколи Қозоғистон ташқи сиёсати концепциясига, шунингдек, Қозоғистон халқаро шартномалар тўғрисидаги қонунига тўлиқ мос келади», - деди Асхат Аймағамбетов.


Ўзбекистонликлар бесоқолбозни ўлдирганликда гумонланмоқда\n16 октябр 2021, Тошкент вақти: 22:53\nРоссиянинг Новосибирск шаҳрида икки нафар ўзбекистонлик бесоқолбозлик билан шуғулланган маҳаллий фуқарони ўлдирганликда гумонланиб, қўлга олинди.\nБу ҳақда бизга хабар қилган Новосибирск вилоят прокуратурасининг тергов бўлими матбуот котиби Марина Кижелова ўзбекистонликлар 28 ёшли гомосексуалист билан Интернет орқали танишгани ва уникига шу баҳонада "меҳмон"га келганини маълум қилди.\n- Тергов тахминига кўра, икки нафар Ўзбекистон фуқароси жорий йилнинг 6 январида новосибирсклик шахснинг уйига келиб, уни пичоқлаб ўлдирган. Сўнгра улар квартирадан қимматбаҳо буюмларни ўмариб, ғойиб бўлган. Қотилликда гумонланаётганлар 2 кундан кейин қўлга олинди, - дейди Марина Кижелова.\nМатбуот котибининг сўзларига кўра, исми ошкора этилмаётган 23 ва 24 ёшли ўзбекистонликларга Россия Жиноят кодексининг қотиллик ва талон-тарож учун жавобгарликни кўзда тутган бир қатор моддалари юзасидан айблов эълон қилинди.


Касалликларнинг назорат ва профилактика қилиш маркази (СDС) мутахассисларининг маълум қилишича, ҳозирги кунда коронавирусларнинг бир қанча типлари мавжуд. Юқори нафас йўлларини зарарловчи вируслар ҳам шулар жумласидан. COVID – 19 штамми янги бўлишига қарамай, у биринчи навбатда бурин билан томоққа “зарба беради”.\nДоктор Риши Десаининг сўзларига кўра, касалликнинг илк аломатларини шамоллаш белгилари билан адаштириб қўйиш мумкин. Жумладан, бурун битиши, тумов ва томоқда оғриқ пайдо бўлади. Бироқ вақт ўтиши билан аломатлар фарқ қила бошлайди. Асосий аломатларига юқори тана ҳарорати, доимий қуруқ йўтал, нафас сиқиши ва кўкрак қафасидаги оғриқ киради, деб ёзади “Ехрrеss”.


08 июл 2020, Тошкент вақти: 16:18\n5 сентябрь куни Фарғона вилояти Данғара тумани фуқаролик ҳолати далолатномаларини ёзиш - ФҲДЁ (ЗАГС) биносида 26 яшар йигит ўз хотинини пичоқлади. Ҳуқуқ-тартибот идораларидан олинган маълумотга кўра, аёл олган жароҳатлари боис, шифохонада оламдан ўтган.\n8 сентябрь куни Озодликка хабар қилган данғараликка кўра, воқеа 5 сентябрь куни туман марказидаги ФҲДЁ бўлими биносида содир бўлган.\n“Бу йигит Оқжар қишлоғидан. Ўша куни У ЗАГСга хотини билан ажрашиш учун борган экан. Ўша пайтда иккаласи жанжаллашиб кетиб, йигит ёнидан пичоқ чиқариб, хотинини сўйиб ташлаган. Кейин воқеа жойидан қочиб кетган. Лекин кейин ўзи милиция бўлимига бориб, ўзини топширган”, дейди воқеа тафсилотларидан хабардор данғаралик.\nДанғара туман ҳуқуқ-тартибот идораларидан олинган маълумотга кўра, 26 яшар оқжарлик йигит ҳозирда ҳибсга олинган бўлиб, Қўқон шаҳар Ички ишлар бўлимининг тергов изоляторида ушлаб турилибди.\n“Қотилликни содир этган фуқаро 1992 йилда туғилган бўлиб, унинг турмуш ўртоғи 1993 йилда туғилган. Улар 5 ой аввал жанжаллашиб қолишган ва хотини уйига кетиб қолган. Лекин ҳали ажрашмаган экан. Шунга қарамай хотини бошқага эрга тегиб кетибди. 5 сентябрь куни эр-хотин ЗАГСга қонуний ажрашиш мақсадида боришган. Ўша эрда эр-хотин учрашгач, жанжаллашиб кетишган. Эр ёнида бўлган пичоғи билан хотинига бир неча бор тан жароҳати етказган. Аёлни шифохонага олиб боришган, бироқ пичоқдан олган жароҳатлари оғирлиги боис оламдан ўтган”, деди Данғара туманидаги ҳуқуқ-тартибот идораларидан бирининг мулозими.\n(Йигит ва унинг марҳум хотинининг исм-шарифи Озодликка маълум. Бироқ тергов ҳаракатлари кетаётгани боис улар очиқланмаяпти. Таҳр.)\nУшбу воқеа юзасидан Данғара туман прокуратураси жиноий иш қўзғаган. Ҳозирда тергов-суриштирув ишлари давом этаяпти.\nЎзбекистонда оилавий жанжал оқибатида эр хотинини она фарзандларини сўйиб қўйгани холатлари ҳақида Озодлик аввал ҳам бир неча бор хабар берган.\nЖумладан, уч ҳафта аввал Янгийўлда Қурбон ҳайити куни эр хотинини пичоқлаб ўлдирди. Ҳодиса Янгийўлдаги "Шердор" тўйхонасига яқин маҳалладаги хонадонлардан бирида содир бўлди. Воқеа гувоҳларининг Озодликка айтишича, 35 ёшли фермер жаҳл устида хотинини бўғизлаган, бир неча пичоқ зарбидан аёл воқеа жойида жон берган.\nЯнгийўлда Қурбон ҳайити куни эр хотинини пичоқлаб ўлдирди\nЎтган йил Хоразмда аёл 7 ва 10 ёшли фарзандини пичоқлаб ўлдирган эди.\nСамарқанднинг Булунғур туманидаги Пастки Қўштамғали қишлоғида аёл пиёниста эрини пичоқлаб ўлдиргани ҳақида ҳам Озодлик хабар берган эди.\nЎзбекистон Ички ишлар вазирлиги маълумотига кўра, 2017 йилда оилавий жанжал оқибатида эр хотинини, хотин эрини ўлдиргани билан боғлиқ етмишдан зиёд холат қайд этилган.


Трамп хитойлик миллиардер Жек Ма билан учрашди » Ўзбекистон янгиликлари – Zamin.uz\nТрамп хитойлик миллиардер Жек Ма билан учрашди\n10 январь 2017, 14:15\nАҚШнинг сайланган президенти Дональд Трамп интернет тармоғидаги энг йирик савдо майдони Alibaba раҳбари Жек Ма билан учрашди. Унда Хитой компаниясининг Америка бозоридаги улушини кенгайтириш ва мамлакатда қўшимча 1 миллион иш ўринларини яратиш ҳақида сўз борди, деб хабар бермоқда Кун.уз сайти.\nЖек Ма Alibaba’ни кенгайтиришда кийим-кечак, май ва мевалар каби маҳсулотларга катта эътибор қаратилишини таъкидлаб ўтди. Бунда асосан Қўшма Штатлар ўрта ғарби ва Жануби-Шарқий Осиё ўртасида савдо қилишга катта ўрин берилади.\n«Биз асосий эътиборни кичик бизнесга қаратмоқчимиз, шунинг учун 1 миллионта кичик корхонани қўллаб-қувватлаш ҳақида гаплашдик. Биз Америка кичик бизнесини қўллаб-қувватлашда давом этамиз. Бунинг учун савдо платформаси (Alibaba — таҳ.) Осиё, хусусан Хитойга ўз қишлоқ хўжалик маҳсулотини сотишда ишлатилиши мумкин», - маълум қилди Ма.\nАниқлик киритилишича, Alibaba америкалик фермерлар учун иш ўринларини беш йил давомида яратишни режалаштирмоқда.\nТеглар: Штатлар май фермерлар асосан кенгайтириш Жек\nЯнгиликлар » Дунё » Трамп хитойлик миллиардер Жек Ма билан учрашди


33465 Ўқиш режими + -\n«Иймон келтирганлар ва Аллоҳнинг зикри ила қалблари ором топганлар. Аё, Аллоҳнинг зикри ила қалблар ором топмасми?»\n(Раъд сураси, 28-оят).\nБугун сизларга ўз тажрибам ҳақида сўзламоқчиман. Ҳаётимнинг бир палласида мен динимни зерикарли деб ҳисоблай бошладим. Намоз ўқиш мен кутган руҳий таскинни бермас, Қуръон ўқиш ҳам завқ бағишламай қўйганди. Мен бундан ўзимни жуда ноқулай ҳис қилардим. Амитабҳ Бачаннинг (ҳинд санъат юлдузи) қўшиқларига келсак, уларни соатлаб эшитиб зерикмасдим. Севимли дисклар тўпламим ҳам бор эди. Телевизор менинг заиф нуқтам эди. Унга қаттиқ ўрганиб қолган эдим.\nКузатувчанлигим сабабли кўпчилик кишиларда буларга ўхшаш ҳолатларни пайқайман. Одамлар билан мусиқа ёки кинони муҳокама қилсам, уларнинг кўзлари шавқ билан ёнади, уларни тўхтатиш ҳам қийин бўлиб қолади.\nЯқинда мен юқоридаги оят билан танишдим. Мана шу оят менга нима учун мусулмонлар мусулмонча ҳаётни зерикарли ҳисоблаб қолишларини очиб берди. Улар намозни ўқиш қийин бўлгани учун эмас, балки қизиқарли бўлмагани учун, ҳатто уларнинг ўйин-кулгусини бўлиб қўйгани учун ўқимайдилар. Уларнинг ҳаётидаги барча ҳолатларда кўнгилхушлик биринчи ўринга чиқиб қолган.\nХўш, нега баъзан ҳаёт зерикарли туюлади?\nЖавоб юқоридаги оятда. Аллоҳ таоло ушбу ояти каримада инсон Аллоҳнинг зикрини қилмай туриб қалбида хотиржамлик ва ҳузур топа олмаслигини баён қилмоқда. Демак, агар кимдир намоз ўқиш, Қуръон тиловат қилиш, ҳатто шунчаки «Алҳамдулиллаҳ», «Субҳаналлоҳ» дейиш вақтида Аллоҳни эсламас экан, у ҳамиша зерикаверади.\nАбдуллоҳ ибн Умардан қилинган ривоятга кўра: «Расулуллоҳ соллаллоҳу алайҳи васаллам қўлларини елкамга қўйиб: «Бу дунёда худди мусофир каби бўл», дедилар».\nШошманг. Одамлар қилаётган кўнгилхушликлар-чи? Негадир, дунёда барчага кўнгилхушлик улашадиган актёрлар, санъаткорлар ва мусиқачиларнинг кўпчилигини ичкилик ёки наркотик моддаларга берилганини эшитамиз. Чуқур депрессияга тушган, ҳатто суиқасд қилган ҳоллари ҳам кам эмас. Ахир улар замонавий кўнгилхушлик асрининг «юлдузлари» эмасмидилар? Нега улар бу ҳолга тушадилар?\nЖамият фақат кўнгилхушлик билан овора бўлиб қолса, қалблар қотади, ичимиз ўша озуқа билан тўлади. Ваҳоланки, Аллоҳ у озуқа фақат очликни зиёда қилишини, Аллоҳни доимий зикр қилмагунимизча қалбимиз хотиржам бўлмаслигини баён қилган. Биз қалбимизда ҳам бехуда кўнгилхушликка бўлган муҳаббатни, ҳам Аллоҳнинг зикрини жамлай олмаймиз. Улар аралашмайди.\nБайҳақий Абдуллоҳ ибн Умардан шундай ривоят қилади:\n«Ҳар бир нарсанинг сайқали бордир. Қалбнинг сайқали Аллоҳнинг зикридир. Ҳеч бир амал Аллоҳнинг зикричалик Аллоҳнинг иқобидан халос қилмайди». Бир саҳоба:\n«Эй Аллоҳнинг Расули, Аллоҳнинг йўлидаги жиҳод ҳам а?» деди. У зот соллаллоҳу алайҳи васаллам:\n«Ҳа, ҳаттоки қиличини синиб кетгунча тутиб турса ҳам», дедилар».\nШунинг учун биз тақводор кишиларнинг тушкунликка қаттиқ берилганини кўрмаймиз. Чунки бунга эҳтиёжлари йўқ. Уларнинг қалблари Аллоҳнинг исми билан тўлган, бу эса қалб учун энг афзал озуқадир. Айни пайтда, улар бехуда кўнгилхушликлардан ҳаловат топмайдилар. Чунки у қалбдаги Аллоҳнинг зикри билан аралаша бошлайди ва беҳаловатликни келтириб чиқаради. Шунинг учун ҳам улар бу каби нарсалардан узоқроқ юришни танлайдилар.\nНасоийдан қилинган ривоятда шундай дейилади:\n«Қалб сувда қолган темир каби занглаб қолади». Биз қандай қилиб бу емирилишни бартараф қилиш ҳақида сўрадик. Расулуллоҳ соллаллоҳу алайҳи васаллам:\n«Ўлимни кўп эсланг ва Қуръон тиловат қилинг», дедилар».\nШундай экан, агар қалб ҳаловатини топишни истасак, уни дунёнинг муҳаббатидан, айниқса, беҳуда кўнгилхушликлардан поклашимиз лозим экан.\nАлбатта, дунёдан юз ўгириб кетмаймиз, унга ўз улушини берамиз. Бу ерда сўз бутунлай дунёга берилиб кетмаслик ҳақида кетмоқда. Умар ибн Хаттоб бежизга «Аллоҳим! Роҳатга рағбат фитратимизда бор. Буни бутунлай йўқотиш мақсадимиз эмас. Балки бой бизга Сенинг муҳаббатинг йўлида ёрдам беришини дуо қиламиз», деб айтмаганлар.\nАллоҳ барчамизни қалб ҳаловатидан айирмасин!\n08:14 / 21.12.2016 1862\n10:51 / 09.12.2018 1192\nРамазон фазилатлари (3-4 ҳадислар)\n3 « , ». « ». Учинчи ҳадис Амр ибн Мурра Жуҳанийдан ривоят қилинади «Расулуллоҳ соллаллоҳу алайҳи ва салламнинг ҳузурларига Қузоадан бири давоми...\n23:31 / 12.12.2018 1861\nСизни излаб Тошкент шаҳрига борсам, Кўрсатдилар мунғайиб қабрингизни. Дилим ёниб кимга дардимни айтсам, Оҳ урар, деб билмадик қадрингизни. Ўшанданким давоми...\n21:59 / 02.02.2017 4851


Коррупция – тараққиёт кушандаси 18.06.2020 11:46\nМутахассис фикри: коррупция илдиз отиши мумкин бўлган соҳаларни билиб қўйган яхши\nДунёда коррупция даражасини ўлчашнинг бешта асосий усули қўлланилади. Уларнинг афзалликлари ҳам, камчиликлари ҳам мавжуд. Зеро, коррупция тўғрисида аниқ маълумот олиш жуда қийин, ушбу фаолият билан шуғулланувчи барча шахслар кўп ҳолларда кимлигини очиқланишига қарши.\nЎзбекистонда коррупцияга қарши курашишда “compliance control“ тизими жорий этилади.\nЎлчов усуллари орасида энг кенг тарқалгани – коррупцияни идрок этишни баҳолашдир (масалан, Transparency International ташкилотининг коррупцияни идрок этиш индекси, Жаҳон банкининг коррупцияни бошқариш индекси). Ушбу усул мамлакат экспертлари ва аҳоли ўртасида мамлакатда коррупция ҳолати тўғрисида сўров ўтказишни назарда тутади. Шу билан бирга, ушбу усулнинг ноқулайлиги шундаки, жамоатчилик ва экспертларнинг фикрларига тақдим этаётган маълумотларининг очиқлиги ва сифати мамлакатлар ва вақт оралиғида турлича бўлган оммавий ахборот воситалари таъсир қилиши мумкин.\nЎлчашнинг яна бир кенг тарқалган усули бу коррупцияни баҳолаш бўйича сўров усули (масалан, Transparency International ташкилотининг глобал коррупция барометри ва Жаҳон банкининг бизнес сўрови). У мамлакатда коррупция муаммолари билан боғлиқ тажрибаси тўғрисида фирмалар ва аҳоли орасида сўров ўтказишни ўз ичига олади. Юқоридаги усулнинг камчиликлари – баъзи респондентларнинг давлат органларида коррупция бўлишидан манфаатдорлигидадир, шунинг учун улар коррупция ҳолатлари тўғрисида хабар бермасликни лозим тутишлари мумкин.\nКоррупцияни бевосита кузатиш ҳам коррупцияни баҳолаш усулларидан бири сифатида қўлланилади. Масалан, Индонезияда тўққиз ой давомида тадқиқотчилар юк машиналари ҳайдовчилари кийимини кийиб, одатий йўналишлар бўйлаб юк машиналари ҳайдовчиларини кузатиб боришган ва ҳайдовчилар полиция назорат пунктида тўхтаганларида қанча тўлашганини қайд этиб боришган. 300 тадан ортиқ саёҳатлар давомида улар 6 мингдан ортиқ ноқонуний тўловларни кузатишган. Натижада, ноқонуний тўловлар умумий саёҳат харажатларининг 13 фоизини ташкил этганлиги маълум бўлган. Ушбу усулнинг ноқулайлиги тегишли тадқиқотларни ўтказиш учун кўп вақт ва молиявий харажатларни талаб қилишидадир.\nКоррупцияни ажратиш бўйича баҳолаш ҳисобот назорати органлари томонидан амалга ошириладиган ҳисобот харажатлари ва амалда ишлатилган харажатларни таққослашни ўз ичига олади. Ушбу усулнинг камчилиги шундаки, инспекция органлари ходимларининг ўзи пора олиш ва ўғирликни яширишга мойил бўлиши мумкин.\nКоррупцияни ўлчаш усуллари хилма-хиллигига қарамай, мутахассислар коррупциянинг аниқ харажатлари ва оқибатларини аниқлашда жиддий муаммоларга дуч келаяпти. Коррупция хатти-ҳаракатлари одатда яширин бўлиб, бу уларни аниқлашни қийинлаштиради. Коррупция турли шакллар – ўғрилик, фирибгарлик, қариндошчилик, порахўрлик, товламачилик ва пул ювиш (отмывание), бу коррупция амалиётини ягона индикатор кўринишида қамраб олиш имконсиз эканини кўрсатади. Масалан, бирор-бир ишда мансабдан фойдаланиб, ўз яқин кишисига ёрдам бериш (бошқалар зарари ҳисобига) ва бунинг учун тўлов олмаслик, моҳиятан коррупция, лекин буни аниқлашнинг деярли иложи йўқ.\nЎзбекистонда коррупция динамикаси. Transparency International халқаро ташкилотининг коррупцияни идрок этиш индекси бўйича, 2010 йилдан бери Ўзбекистон ҳар йили ўз мавқейини яхшилаб келмоқда. 2019 йилда Ўзбекистон 25 балл билан 180 давлат ичида 153-ўринни эгаллаган, 2010 йилда эса у 16 балл билан 172-ўринда турган эди.\nХалқаро коррупцияга қарши барометрининг 2016 йилдаги маълумотларига кўра, Ўзбекистондаги респондентларнинг атиги 18 фоизи пора бергани ҳақида хабар берган ва уларнинг атиги 23 фоизи коррупцияни мамлакатдаги учта энг жиддий муаммолардан бири сифатида қайд этган. Аҳоли сўровларига кўра, энг коррупциялашган соҳа вакиллари – йўл-патрул ходимлари (респондентларнинг 17 фоизи уларга пора берганлигини тан олган), таълим ва тиббиёт ходимлари (респондентларнинг 16 фоизи буни тан олган). Респондентларнинг коррупция тўғрисида хабар беришига нима тўсқинлик қилади, деган саволга 39 фоизи бу саволга жавобни билмасликларини айтишган ва иккинчи энг кенг тарқалган жавоб “Салбий оқибатлардан қўрқиш туфайли” бўлган (17 фоиз).\nЖаҳон банки корхоналар ўртасида ўтказган сўровида фирмаларга олтита турли битимлар, жумладан, солиқларни тўлаш, рухсатномалар ёки лицензиялар олиш ва давлат хизматларига уланиш бўйича пора бериш таклиф қилинган вазиятни баҳолашга уринади. Ушбу тадқиқот натижаларига кўра, Ўзбекистондаги вазият дунё, Европа ва Марказий Осиё минтақасидаги ўртача кўрсаткичларга қараганда яхшироқ. Масалан, Ўзбекистонда сўровда қатнашган барча фирмаларнинг атиги 6 фоизи ўз амалиётида пора талаб қилиниши билан дуч келганлигини таъкидлаган, дунёда бу кўрсаткич 17 фоизни, Европа ва Марказий Осиё минтақасида эса 11 фоизни ташкил этади.\nЎзбекистонда аниқланган коррупцион ҳуқуқбузарликлар давлат корхоналари ва муассасалари, ички ишлар органлари ва банклар энг коррупциялашган соҳалар эканлигидан далолат беради. Ушбу жойларнинг аксарияти аҳоли томонидан сўров давомида аниқланган жойларга тўғри келади. Шу билан бирга, мансабдор шахслар томонидан 2013 йилдан 2017 йилгача содир этилган коррупцияга оид жиноятлар 43 фоизга камайган.\nЎзбекистондаги коррупция хавфи бўлган соҳалар қайси?\nДавлат хизматларини кўрсатиш. Бошқа ривожланаётган мамлакатларда бўлгани каби, Ўзбекистонда ҳам давлат ҳар доим ҳам аҳолига зарурий хизматларни, шу жумладан, тиббий ва таълим хизматларини етарли даражада сифатли тақдим эта олмайди. Шу муносабат билан шифохоналарда, энг яхши мактабларда, институтларда ва ҳоказоларда чекланган жойлар учун одамлар ўртасида рақобат мавжуд бўлиб, бу муассасаларда коррупция пайдо бўлади.\nТиббий ва таълим хизматларидан ташқари, Ўзбекистонда давлат хизматларини тақдим этишнинг бошқа кўплаб соҳаларида уларнинг аҳолининг мавжуд эҳтиёжларига мос келмаслиги кузатилмоқда. Хусусан, бу сув, газ, иситиш, суғориш тизимлари, асфальт йўллар, кўприклар, парклар ва ўйин майдончалари қурилишига тегишли. Бу ушбу тузилмалардаги коррупция даражаси бошқаларга қараганда юқори эканлигини кўрсатиши мумкин. Чунки давлат маблағлари бошқа мақсадларда ишлатилган бўлиши мумкин ёки бундай хизматларнинг чекланганлиги сабабли биринчи бўлиб пора берганларга хизмат кўрсатилиш ҳолатларини жадаллаштириши мумкин.\nИқтисодий фаолиятни тартибга солиш. Хўжалик фаолияти механизмларини лицензиялаш ва тартибга солиш корхоналарга мансабдор шахсларнинг “имтиёзли режим”дан ўз мақсадларида фойдаланиш имкониятини яратади. Натижада, “фойда”ни давлат амалдорлари билан бўлишиш мумкин, улар ўз навбатида, лицензия бериш ёки савдо-сотиқни ҳимоя қилишни ўз зиммаларига олади. Бугунги кунда Ўзбекистонда 355 турдаги фаолият тури мавжуд бўлиб, уларни амалга ошириш учун тегишли лицензия талаб этилади. Бундан ташқари, фаолиятнинг 140 тури турли давлат органлари томонидан тақдим этиладиган рухсат берувчи ҳужжатлар билан тартибга солинади.\nКоррупция “ботқоғи”даги соҳалар “тозаланади” ҳамда давлат хизматчиларининг мол-мулки декларация қилинади. Шу билан бирга, Давлат хизматлари марказида ва Ягона интерактив давлат хизматлари порталида мурожаат этувчилар атиги 23 та лицензия ва рухсатнома олиш учун мурожаат қилиши мумкин. Қолган 475 лицензия ва рухсатномани олиш учун улар тегишли давлат ташкилотларига мурожаат қилиши керак. Бу қўшимча харажат, маблағ ва вақтни талаб қилади. “Буюк келажак” экспертлари томонидан ўтказилган тадқиқот натижаларига кўра, сўровда қатнашган тадбиркорларнинг 30 фоизи лицензиялар ва рухсатномаларни рўйхатдан ўтказиш улар дуч келган 10 та асосий муаммолардан бири эканлигини кўрсатган.\nДавлат секторида ресурслардан фойдаланиш устидан назоратнинг сустлиги. Бугунги кунда давлат улуши бўлган корхоналарнинг умумий сони 2 минг 819 тани ташкил этади, шундан 2 мингтасида давлат 50 фоиздан ортиқ улушга эга. Қоида тариқасида, давлат корхоналарида, хусусий секторда бўлгани каби, ходимларнинг корхона ресурсларидан фойдаланиши устидан қаттиқ назорат мавжуд эмас. Бу эса коррупция ва ўғрилик учун асос яратади. Энг кўп давлат корхоналари коммунал хизмат, қурилиш ва хизмат кўрсатиш, ижтимоий соҳалар, туризм, фармацевтика, қишлоқ хўжалиги ва озиқ-овқат саноатида фаолият юритаётганини ҳисобга олиб, бу соҳаларда коррупция хавфи юқори эканлигини тахмин қилиш мумкин.\nИқтисодиётнинг кўп тармоқлари ҳукуматнинг алоҳида қарорлари билан тартибга солинади. Инвестицияларнинг умумий ҳажмида давлат инвестицияларининг юқори улуши сақланиб қолмоқда. Давлат 37 турдаги товар ва хизмат нархларини тартибга солади. Бугунги кунда хусусий секторда 4 ишчига давлат секторидаги 1 ишчига тўғри келади. Бинобарин, ривожланаётган давлатлар шароитида давлатнинг назорат функцияларининг катта қисми сақланиб қолиниши коррупциянинг кучайиши билан бирга келади. Коррупция билан боғлиқ ҳуқуқбузарликлар учун жавобгар бўлган мансабдор шахслар сонининг статистикаси шуни кўрсатадики, барча даъволарнинг 71 фоизи давлат муассасалари ва корхоналар ходимларига қарши қўзғатилган.\nАслида коррупция тўғрисида нисбатан аниқ маълумотларга эга бўлиш туфайли ҳукумат давлат хизматларини тақдим этишдаги тенгсизлик, қашшоқлик ва изоляция, шунингдек, пул олиб чиқиш (отмывание), солиқ тўлашдан бўйин товлаш ва порахўрликка йўл очиб берадиган молиялаш тизимидаги бўшлиқлар (лазейкалар) каби қатор масалаларни ҳал қилиш учун самаралироқ сиёсат ва тартибга солиш воситаларини ишлаб чиқиши мумкин.


«Шавкат Мирзиёев университетимизнинг фахрий профессори...» Нагоя...\n15.02.2021 15:03 0 1566\n«Хориждаги ватандошлар»нинг навбатдаги суҳбатдоши Япониянинг Нагоя университети докторанти Даврон Убайдуллаев. Қаҳрамонимиз 1994 йили Андижон вилоятида туғилган.\nУ билан суҳбатимиз юридик соҳани нега танлагани, Шавкат Мирзиёевнинг Нагояга ташрифи, илмий иши, соҳадаги муаммолар ва шу каби бошқа мавзуларда кечди.\n«Адолатга нисбатан қарашим тенгқурларимдан фарқ қилиб келган»\nОтам юридик соҳада ўқитувчи бўлиб ишлаган. Амакиларим орасида ҳам ҳуқуқшунос сифатида хизмат қилаётганлари бор. Менда уларнинг фаолиятига болаликдан ҳавас уйғонган. Шу сабабдан адолатга ва қонунга нисбатан қарашим бошқа тенгқурларимдан ҳар доим фарқ қилиб келган.\nЖамиятимизда адолатсизлик ва қонунбузарликни олдини оладиган органларда ишлаш ва олий юридик таълим олиш мақсадида Тошкент давлат юридик университетига ўқишга кирганман. У ерни 2018 йил тамомлаб магистратурани Япониянинг нуфузли таълим даргоҳларидан бири – Нагоя университетида давом эттирдим. Ҳозир ушбу университетда докторантура босқичида ўқияпман.\n«Шавкат Мирзиёев университетимиз фахрий профессори»\nОлийгоҳимиз 1939 йили давлат университети сифатида ташкил этилган. Япониядаги университетлар ичида етакчи ўнталикка киради. Энг ривожланган соҳалар бу – тиббиёт ва инженеринг йўналишлари. Бу соҳаларда имкониятлар жуда кўп. Қолаверса, ҳуқуқ ва бошқа соҳалар бўйича ҳам Нагоя университети биринчи сафдаги университетлар қаторида туради. Нагоя университети билан боғлиқ инсонлардан 7 нафари Нобель мукофотига сазовор бўлган.\nШунингдек, 2019 йил 18 декабрда президентимиз Шавкат Мирзиёев Нагоя университетига ташриф буюрган ва фахрий профессор унвонини қабул қилиб олган.\nЎша маросимда биз талабалар ҳам иштирок этганмиз. Президент ўз нутқида, Нагоя ва бошқа университетларда ўқийдиган талабалардан фахрланиши ҳамда бизга катта ишонч билдиришини таъкидлаган.\nТашриф бизда кучли таассурот қолдирганди. Албатта, ҳар бир талаба бу ерга ўз мақсадлари ва орзуларини амалга ошириш учун келади. Лекин бу учрашув бизга ўз мақсадларимиз сари янада кучлироқ ҳаракат қилишимиз кераклигини кўрсатган ва хотирамизга чуқур муҳрланиб қолган.\n«Транснационал корпорациялар томонидан инсон ҳуқуқлари бузилиши катта муаммо»\nДокторонтурадаги илмий ишимни халқаро хусусий ҳуқуқ йуналишида олиб бораман. Яъни, транснационал корпорацияларнинг фаолияти оқибатида инсон ҳуқуқлари бузулганда, жабрланувчиларнинг ҳуқуқларини қандай ҳимоя қилиш мумкинлиги ҳақида. Албатта бу муаммонинг бошқа ҳуқуқ йўналишлари билан боғлиқлиги кучли, лекин мен халқаро хусусий ҳуқуқ соҳасидан келиб чиқиб, бу муаммонинг ечими билан шуғулланмоқчиман.\nТранснационал корпорациялар томонидан инсон ҳуқуқлари бузилиши ҳозирги кунда жуда катта муаммо. Уларнинг юридик тузилиши мураккаб бўлганлиги учун жавобгарликка тортиш ҳам қийинчилик туғдиради. Бунинг усуллари турли хил бўлиб, ҳар бир давлатда ҳар хил йўл тутилади.\n«Бошқа ҳуқуқий соҳаси ривожланган давлатлар четда қолдирилди»\nМамлакатимизда халқаро хусусий ҳуқуқ тўсиқлари деб кўп омилларни айтиш мумкин. Масалан, Фуқаролик кодексининг бир бўлими сифатида халқаро хусусий ҳуқуқ нормалари у қабул қилингандан бери узоқ йиллар ўзгармаган. Бу давр ичида соҳани ривожлантиришга бўлган ҳаракатлар ҳам кучли бўлмаган. Натижада олимларимиз халқаро хусусий ҳуқуқ соҳасига жиддий эътибор беришмади.\nБугунги кунда бу соҳани ривожлантиришга ҳаракат қилаётган олимлар сони ошиб бормоқда. Аммо уларнинг сони жуда кам. Фикримча, бу соҳадаги илмий ишларни сони ва сифатини ошириш учун албатта молиявий кўмак керак. Чунки, ҳар бир олимни рағбатлантириш, бу олимни келажакдаги илмий ишларини оширишга хизмат қиладиган инвестиция деб ўйлайман.\nЯна бир муаммо, биз узоқ йиллар давомида Россия ҳуқуқий тизимига кучли эътибор қаратиб, бошқа ҳуқуқий соҳаси ривожланган давлатлар четда қолдирилди. Ҳозир ҳам бундай тенденциялар жуда кучли деб ўйлайман. Шунинг учун, ҳуқуқ тизими бизга яқин бўлган Германия, Япония ёки Франция, ҳуқуқ тизими кучли фарқланадиган, лекин илғор ғояларга бой АҚШ ва Буюк Британия ҳуқуқий тизимларини ўрганишга аҳамият беришимиз керак.\n«Япон талабалари ўз мажбуриятларига жиддий қарашади»\nКўпинча ўзимга бир савол бераман: «Тошкент давлат юридик университетидаги талабалар ва Нагоя университининг ҳуқуқ йўналишидаги талабар ўртасида қандай фарқ бор?»\nБу саволга тўлиқ жавоб бериш қийин бўлса-да, ўзимнинг дунё қарашларимдан ва учратган одамларимдан келиб чиқиб қуйидагиларни айта оламан.\nБиринчи ўринда, имкониятлар. Нагоядаги талабаларнинг имкониятлари жуда ҳам кўп. Университетдаги Марказий кутубхона ва у ерда минглаб китоблар, журналлар ва илмий ишлар тўпланган. Буни илмий иш олиб бормоқчи бўлганлар учун ҳақиқий жаннат деса бўлади.\nБундан ташқари ҳар йили Япония бўйлаб ва чет элда чоп этиладиган китоблар, илмий ишлар ҳамда мақолалар ҳам бу ерга келтирилади. Ундан ташқари, электрон журналлар ва маълумотлар базаларининг сони ҳавас қиларли. Бу эса, Япония ва бутун дунёда юз бераётган ўзгаришлар, тенденцияларни ўз вақтида кузатиб бориш имкониятини беради.\nИккинчидан, япон талабаларининг асосий қисми вақтини тўғри тасарруф қилишади. Мисол учун, ҳар бир талабанинг кундалик дафтари бўлиб, ўз режаларини у ерга мунтазам равишда киритиб боради. Яъни, 3 ёки 6 ой олдиндан режалаштирилган ишлар, унинг амалга ошиш эҳтимоллигини оширади. Шунинг учун ҳар бир талаба ўқишдан ташқари ҳафтасига 20 соатгача ишлаб пул топишга ҳам улгуради.\nУчинчидан, япон талабаларининг асосий қисми ўз мажбуриятларига жиддий қарашади. Бу характер японларда кичкиналигадан ривожлантирилиб, бутун умр сақланиб қолади. Шу боисдан уй вазифасини бажариш бу одатий ҳол. Бошқалардан уй вазифасини бажаришда ёки имтиҳонда ёрдам сўраш ҳолатлари деярли учрамайди.\n«Наруто» анимеси жуда машҳур»\nБўш вақтларимда асосан япон мангасини ўқиш билан ўтказаман. Манга – бу япон комикси бўлиб, 19 аср охирларида Японияда шаклланган. Мангалар мамлакатда жуда оммалашган бўлиб, нафақат ёшлар балки ўрта ёшли ва ёши улуғлар орасида ҳам жуда машҳур. Мангалар одатда йиллар давомида ёзилади. Масалан мен яхши кўрган манга «One Piece» 1999 йилдан бошлаб ҳозирги кунгача давом этади. Оммабоп мангалар кейинчалик анимациялаштирилиб, аниме сифатида бутун дунёга ёйилади. Ёшлар орасида «Наруто» анимеси жуда машҳур.\nМангадан ташқари новеллаларни ўқишни ҳам яхши кўраман. Охирги пайтлар хитой тилидан рус тилига таржима қилинган «Камбағал бой» номли новеллани ўқияпман. Бу новеллада бой бўлишига қарамасдан, кичкиналигидан қийинчилик ва йўқчиликда тарбия топган бола Чень Хаонинг ҳаёти ифодаланган. Анчайин оммабоп новелла. Унда бирданига бой бўлиб кетган Чень Хаонинг ён атрофидагиларига бўлган мунсобатларидаги ўзгаришлар, ўзлигини сақлаб қолишига бўлган ҳаракатлари ҳақида ҳам ҳикоя қилинади.\nШу билан бирга, дам олиш кунлари дўстларим билан тоғнинг чўққисига чиқишни, қиш пайтларида чанғида учишни, ёз пайтида эса денгизга боришни яхши кўраман.\nКелажакда Ўзбекистон ёки Японияда бўлишимдан қатъи назар илмий ишимни давом эттириб, ҳуқуқ соҳасини ривожлантиришга хизмат қилмоқчиман.\nЯпония Хориждаги ватандошлар Нагоя университети Даврон Убайдуллаев\nҲодиса Кеча, 16:27


Мен ва акам Тошкентдаги 2 хонали квартиранинг қонуний меросхўрларимиз. Биз меросни олдик ва 2005 йилда барча ҳужжатларни расмийлаштирдик. Кадастр ҳужжатларида иккаламиз кўрсатилганмиз. Айни пайтда квартирани тўлиқ ўз номимга қайта расмийлаштирмоқчиман, акам бунга қарши эмас. Бироқ унинг турмуш ўртоғи ва ўғли бор, улар Россияда яшашади ва 15 йилдан ортиқ вақтдан буён у билан алоқа қилишмайди. Ҳадя шартномасини расмийлаштиришда уларни ҳисобга оладиларми ёки йўқми?\nБиз мерос бўйича олган квартира менга ҳадя қилинаётганда акамнинг турмуш ўртоғи ва ўғлининг розилигини олиш зарурми?\n– Эр ва хотиндан бирининг никоҳ давомида мерос тариқасида олган мол-мулки унинг ўз мулки ҳисобланади (Оила кодексининг 25-моддаси) ва уни тасарруф этишда унинг оила аъзолари розилик бериши талаб этилмайди.\nЯъни ушбу мол-мулкни у мустақил равишда, оила аъзоларининг розилигини олмай тасарруф этишга ҳақли.\nБироқ битта истисно мавжуд. Эр-хотиндан ҳар бирига тегишли бўлган мулк, башарти никоҳ давомида мазкур мулк қийматининг анча ошишига олиб келган маблағ қўшилганлиги (капитал таъмирлаш, қўшимча иморат қуриш, янгидан жиҳозлаш ва ҳ.к.) аниқланса, уларнинг биргаликдаги умумий мулки деб топилиши мумкин (ОС Пленумининг 20.07.2011 йилдаги 6-сон қарорининг 21-банди). Бу ҳолда бошқага ўтказиш учун (хусусан, ҳадя қилиш ва воз кечишда) акангизнинг оила аъзолари розилиги талаб этилади.


Трамп Эрон президенти билан учрашмаслигини маълум қилди\nТрамп Эрон президенти билан учрашмаслигини маълум...\n27.09.2018 08:00 0 1157\nАҚШ президенти Доналд Трамп эронлик ҳамкасби Ҳасан Руҳоний билан учрашиш унинг режасида йўқлигини маълум қилди.\n«Талабларга қарамасдан, менда Ҳасан Руҳоний билан учрашиш режаси йўқ. Эҳтимол, келажакда бирор кун учрашиб қолармиз. Эшитишимча, у ажойиб инсон экан», – деб ёзган Трамп «Twitter»да. \nАввалроқ АҚШнинг БМТдаги доимий вакили Никки Хейли Теҳрон Эрон президенти Ҳасан Руҳонийнинг АҚШ президенти Доналд Трамп билан БМТ Бош Ассамблеяси саммити доирасида учрашишини сўраганини маълум қилган эди.\nЭрон Ташқи ишлар вазирлиги эса ушбу маълумотни рад этган.\nТрамп Ҳасан Руҳоний\nХориж 08/04, 23:32


Унутмайлик, қонун барчага баробар\n11.10.2021 Чоп этиш учун\nЭрталаб шошилиб ишга кетаётганингизда, метро бекатига киришингиз билан турникет ёнида турган ички ишлар ходими сизни “Ассалому алайкум” деб қарши олади ва “Марҳамат, ўтаверинг” дея мулозамат ҳам кўрсатади. Унинг хушмуомалалигидан кайфиятингиз кўтарилиб, ишингиз янада унумли бўлади. Ҳа, бир пайтлар ички ишлар ходимлари оддий фуқароларга салом бериш у ёқда турсин, уларнинг берган саломига жавоб қайтаришни ҳам ўзларига эп кўришмасди. Мана, одоб қоидаларига риоя этса бўларкан-ку!\nБугунги кунда ижтимоий тармоқларда Маъмурий жавобгарлик тўғрисидаги кодексда ҳокимият вакилининг, ички ишлар ва Миллий гвардия ходимларининг қонуний талабларини бажармаганлик учун жавобгарлик чоралари кучайтирилиб, жарима миқдорлари оширилгани қизғин муҳокама қилинмоқда. Эндиликда бундай хатти-ҳаракатлар БҲМнинг 50 бараваридан 100 бараваригача жарима (илгари фақат 50 бараваригача);1 йилдан 3 йилгача озодликни чеклаш (илгари 1 йилгача);1 йилдан 3 йилгача озодликдан маҳрум қилиш билан жазоланади (илгари 1 йилгача).\nМаълумотларга кўра, бундай чоралар қўлланишига ҳуқуқни муҳофаза қилувчиларнинг қонуний фаолиятига қаршилик кўрсатиш сони ошиб бораётгани сабаб қилиб кўрсатилади. Ички ишлар органлари ходимларининг ҳуқуқбузарликларни тўхтатиш, ҳужжатларни текшириш учун тақдим этиш, транспорт воситасини тўхтатиш каби қонуний талабларни бажармаслик борасида 2018 йили 24 минг 185 та маъмурий ҳуқуқбузарлик қайд этилган. Ушбу кўрсаткич 2019 йилда 29 минг 575 тани, 2020 йилда эса 38 минг 911 тани ташкил этган.\nШунингдек, қўлланилган жазо чораларига қарамасдан фуқаролар томонидан 2018 йилда 972 та, 2019 йилда 2265 та, 2020 йилда эса 4169 та маъмурий ҳуқуқбузарлик такроран содир этилган.\nБиз қонун устувор бўлган жамиятда яшаяпмиз. Ўзбекистоннинг ҳар бир фуқароси Конституция ва қонунларга риоя этиши, бошқа фуқароларнинг ҳуқуқлари, эркинликлари, шаъни ва қадр-қимматини ҳурмат қилиши шарт. Афсуски, айрим кимсалар сўнгги вақтларда ҳатто ҳуқуқни муҳофаза қилувчиларга тажовуз қилишдан ҳам тап тортмаяпти.\nШу ўринда, интернетдаги ижтимоий тармоқларда тарқалган фуқаролар ва ички ишлар органлари ходимлари иштирокидаги бир видеолавҳага эътибор қаратсак. Жорий йилнинг 28 август куни Янгиҳаёт тумани ИИО ФМБ патруль-пост хизмати ходимлари Ҳикматилла И. ва Фарҳоджон Х. “Спутник 15” массивидаги 12-сон автобус парки яқинида хатти-ҳаракатлари билан шубҳа уйғотган икки нафар фуқаро – 27 ёшли Турсунбой Н. ва 30 ёшли Улуғбек Г.ни кўриб қолишади. Ходимлар фуқароларнинг ёнига келиб, ўзларини таништиргач, жамоат жойида ниқобсиз юриш маъмурий ҳуқуқбузарлик ҳисобланиши ҳақида огоҳлантиришади. Сўнг фуқароларнинг шахсларини аниқлаш мақсадида улар туман ИИО ФМБ ички ишлар бўлимига таклиф қилинади. Аммо йигитлар бу жавобан қўпол тарзда қаршилик кўрсатиб, ички ишлар ходимларининг қонуний талабларига бўйсинмайди. Турсунбой боши билан Ҳикматилла И.нинг бурун қисмига зарба бериб, унга шикаст етказади. Турсунбой ва Улуғбекнинг воқеа жойига етиб келган патруль-пост хизмати ходимлари томонидан қўлга олиниш жараёни видеога тушиб қолган. Ҳуқуқбузарлар ИИБга, жабрланувчи эса – тиббиёт муассасига етказилган.\nМазкур факт бўйича тўпланган ҳужжатлар асосида Янгиҳаёт тумани прокуратураси томонидан Турсунбой Н.га нисбатан Ўзбекистон Республикаси Жиноят кодексининг 219-моддаси 2-қисми («Ҳокимият вакилига ёки фуқаровий бурчини бажараётган шахсга қаршилик кўрсатиш») бўйича жиноят иши қўзғатилган.\nЮқоридаги мисолдан ҳам кўриниб турибдики, ички ишлар ходимининг қонуний талабларни бажармаслик ва унга тан жароҳати етказиш жазосиз қолмайди. Бу ҳолат ҳар биримизга сабоқ бўлиши керак.\nЗеро, биз ҳуқуқий демократик жамиятда яшамоқдамиз. Бундай жамиятда эса қонун талаблари ҳамма учун бир. Биз ўз фуқаролик ҳуқуқ-эркинликларимиз билан бир қаторда бурч-мажбуриятларимизни, энг аввало, амалдаги қонун ва ҳуқуқий меъёрлар талабларига бўйсунишимиш шарт эканлигини ҳам асло унутмаслигимиз лозим.\n“Адолат” СДП фракцияси раҳбари\nКўришлар сони: 84\nҲар бир мурожаат қонуний ечим топиши керак\nХалқ билан мулоқот. Кейинги йилларда мамлакатимизда халқ билан мулоқот қилиш, мурожаатлар билан ишла...\nA.Саидов Буюк Британия парламенти Лордлар палатаси аъзоси Б.Сатти билан учрашди\nОлий Мажлис Қонунчилик палатаси Спикерининг биринчи ўринбосари Aкмал Саидов 27 октябрь куни Буюк...\nСпикер Н. Исмоилов Президент сайловининг эълон қилинган якунларига баҳо берди\nЎзбекистон халқи жамиятимизда рўй бераётган шаҳдам ва давомли ютуқларни, кўламдор ижобий ўзгаришларни,...


Учар йигитларнинг ови бароридан келмади! – Telegraph\nУчар йигитларнинг ови бароридан келмади!\nИчки ишлар вазирлиги November 03, 2019\n2019 йил 19 октябрь куни соат 17:30 да фуқаро Б.Д., танишлари А.А. ва «И» исмли шахслар билан жиноий тил бириктириб, Тошкент шаҳар Миробод тумани ҳудудида кўчада кетаётган фуқаро Н.Ҳ.га тегишли нархи 500.000 сўмлик “Самсунг Галахй А6” русумли уяли телефон аппаратини қўнғироқ қилиб олиш баҳонасида олиб, қайтариб бермай А.А.га тегишли «Нехиа-2» русумли автомашинага ўтириб, ҳодиса жойидан яширинганлар. Кўрилган тезкор чора-тадбирлар натижасида, Б.Д. ва А.А.лар ушланганлар.\nҲолат юзасидан 2019 йил 30 октябрь куни Миробод тумани 3-сонли ички ишлар бўлими ҳузуридаги тергов бўлинмаси томонидан фуқаролар Б.Д., А.А. ва “И” исмли номаълум шахсга нисбатан Ўзбекистон Республикаси Жиноят кодексининг 166-моддаси 2-қисми “в” банди (талончилик, бир гуруҳ шахслар томонидан олдиндан тил бириктириб) билан жиноят иши қўзғатилган.\nДастлабки тергов ҳаракатлари давомида А.А. ва Б.Д.лар муқаддам бир неча маротаба талончилик жиноятини содир этганликлари аниқланиб, уларга нисбатан Ўзбекистон Республикаси ЖКнинг 166-моддаси 3-қисми “а” банди (такроран содир этилган талончилик) билан айблов эълон қилиниб, “қамоққа олиш” тарзидаги эҳтиёт чораси қўлланилган.\nШу билан бирга, ҳозирда “И” исмли номаълум шахсни аниқлашга қаратилган тезкор-қидирув чора-тадбирлари кўрилмоқда.\nҲозирда дастлабки тергов ҳаракатлари олиб борилмоқда, натижаси бўйича қонуний қарор қабул қилиниши таъминланади.\n“Агарда сиз ҳам ушбу шахслар ҳаракатларидан жабр кўрган бўлсангиз, Тошкент шаҳар Миробод тумани ИИО ФМБнинг 71-291-58-02, 71-230-38-75 ва 71-230-38-43 рақамлари орқали мурожаат қилинг”


Ўш дафтари: "Давлатим - душманим"\nЎшдаги ўзига тўқ ўзбеклар бугун қирғиз милицияси нишонига айланмоқда.\n22 июл. Шу кунларда кўпчилик ўзбекнинг кўнглидан мана шу гап ўтаётганига гувоҳ бўлдим: кўпчиликнинг кўпчилиги бу гапни дилидан тилига чиқарди-да.\nКимдир кенг маъно бераяпти бу таъкидга. Кимдир – тор маъно.\nҲикматилло ҳожининг дарвозаси.\nЎшлик Ҳикматилло ҳожи кенг маъно берадими, тор маъноми – буни бугун эрталаб, уйида тинтув бошланганида билмас эдим.\nКунимиз ўша тинтувдан бошланди.\n"Ҳов, анаву бозордаги кўприкни солган Ҳикматиллода", дейишингиз билан ҳар бир ўшлик дарҳол танийдиган ҳожининг уйидаги тинтув етиб борганимизда бошланиб кетган экан.\nҲикматиллонинг Калинин кўчаси маҳалласидаги уйи олдида тумонат одам – асосан аёллар. Қулоқни қоматга келтирадиган қий-чув. Дарвоза олдида елкасида погони бор камуфляж кийган 5-6 қуролли.\nПогонида иккита юлдузи бори ҳужжатларимизни текширди. Ичкарилашга изн берди. Кирдик. Яна қий-чув.\nИкки-уч онахон йиғлаяпти.\nЯна бири қарғаяпти.\nЧақалоғини кўтариб олган келинчак бизни тинтув бўлаётган хонага тортаяпти.\nЎрта яшар бир неча жувон тинтувчилар билан баҳслашаяпти...\nБирдан мовий камзул кийган бир неча киши пайдо бўлди ҳовлида. Баъзилари хорижлик. БМТнинг Инсон ҳуқуқлари бўйича Олий комиссарлиги вакиллари эканликларини билдик камзулларидаги ёзувдан.\nБирдан ҳовли портлаб кетгандай бўлди: биз ҳали кириб боришга улгурмаган тинтув ўтаётган хонадан хотин-халаж аралаш тинтувчилар чиқди.\n"Подставка қилмоқчи бўлишди", деб қичқирарди жаҳлу аламдан бўғриқиб кетган жувон. "Ҳожининг хотинимикан?" деб ўйладим.\nҲовлидаги онахоннинг қарғишлари оламни тутди.\nТинтувчи ўзини оқламоқчи бўларди.\nДиққатимиз кейинги сонияда ҳовли тўридан яна дарвозахонага кўчди. Қарасак, ўша томондан тинтувчилар бошлиғи келаяпти. Пешвоз юрдим. Бошлиқ БМТ вакилларига тинтув тугаганини айтаётган эди. Қўлимда видеокамера ишлаб турибди. Натижани сўрадим. "В этом доме ничего противозаконного не найдено", деди бошлиқ. Камерага ёзиб олдим.\nТинтувчиларнинг Ҳикматилло ҳожи хонадонига кириши қанча вақт олганини билмайман, лекин қайтиб кетишлари жуда тез кечди.\nУлар кетдию лекин маҳалла анчагача тинчимади. Ҳожининг Санжар ўғли икки ўртоғи билан кечадан бери мелисахонада эканлигини айтишди. Озод қилиш учун ҳар бири эвазига 5 минг доллардан талаб қилишаётганларини айтишди.\nБу информацияни текшириб кўриш иложсиз эди.\nТекшириб кўриш иложсиз, лекин Ўшнинг ҳар бир кўчасида шу кунда мана шундай гап: қўлида борларнинг, давлати борларнинг ўзи ёки болаллари изловда, улар қўлга олиниб эвазига пул талаб қилинаяпти.\nРеспублика Ўзбек миллий-маданий маркази президенти, мамлакат парламенти экс-депутати Жалолиддин Салоҳиддиновнинг қаердалиги номаълум. Унинг офисида тинтув ўтказилгани, қурол топилгани хабар қилинган. Ўшлик ўзбеклар бу хабарга ишонмасликларини айтишди.\nМамлакат парламенти экс-депутати Иномжон Абдурасуловнинг қаердалиги номаълум. Унинг қариндош-уруғлариникида тинтув ўтказилгани, қурол топилгани хабар қилинган. Ўшлик ўзбеклар бу хабарга ишонмасликларини айтишди.\nЎш вилоят ўзбеклари жамияти президенти, мамлакат парламенти экс-депутати Даврон Собировнинг қаердалиги номаълум. Ҳовлиси узра ҳарбий вертолёт учганидан, қанотлари уйининг томига тегай-тегай, деб бир неча дақиқа турганидан сўнг қўшнилари "кетинг энди Давронбек" дейишибди. Унинг қўшнилари менинг ҳам қўшниларим. Улардан ўзим эшитдим.\nКултепага айланган ўзбек ҳовлилари.\n2005 йилги март инқилобидан кейин Ўш вилоятига бир муддат ҳокимлик қилган Анвар Ортиқовнинг ота уйи, ҳозирда жиянларига – марҳум акаси, техника фанлари доктори Мухтор Ортиқовнинг ўғилларига қолган уйнинг ёндирилганини кўрдим.\nПарламент экс-депутати Алишер Собировнинг "Евроосиё" чойхона-ресторан комплексидан қолган култепаларни кўрдим.\nЎшликлар кейинги йилларда таниб қолган шаҳар кенгаши депутати Дилшод Мўминовнинг ҳибсда сақланаётганига бир неча кун бўлди...\nДилшод Мўминов ҳам бадавлат ўшликлардан.\nТилга олганларим тинч яшаш ва ҳаракатланиш ҳуқуқидан мосуво қилинган, шаҳар, вилоят ва бутун мамлакат миқёсида танилган ўзбеклардан баъзилари¸ холос.\nДовруғи маҳалласидан нарига чиқишга улгурмаганлар ҳам таъқиб қилинаётганини кўрдим.\nХитойчи бойлардан бири, жўрам С. ўшалардан бири.\nС. ўшлик бадавлат ўзбеклардан. Эди.\nБугун уни изладим. Тополмадим. Тунов куни опкетишибди. Эртаси куни қўйворишибди. Ўшандан бери йўқ. Ташқарига чиқиб кетди, дейишди билганлар.\nС.нинг Фурқат қишлоғида иккита – бири чоғроқ, иккинчиси катта чойхонаси борийди. Катта йўл бўйида.\nКатта йўл бўйида таги магазин икки қаватли уйи борийди. Чойхоналари ҳам, уйи ҳам аввал таланиб, кейин ёндирилди.\nИкки йил олдин, таътилга борганимда бўлганман жўрамнинг уйида, эндигина кўчиб кирган экан.\nУйни, ундаги жиҳозларни кўриб ҳавас қилганман.\nЧет элда неча ўн йил ишласам менинг ҳам уйим шундай бўлишини хомчўт қилганман ўзимча.\nТўполонлардан кейин, айтишларича, С. қўл қовуштириб ўтирмади. Ўқ еган ўғли бироз ўзига келгач, ҳамқишлоқларининг куйиб кетган ҳужжатларини қайта тиклашга ёрдам беришга киришди. Лекин, унинг айби борийди – бадавлат ўзбек эди – олиб кетишди.\nКейин қўйиб юборишди. Тафсилотларини билмаслигимни айтдим.\nЛекин Ўшдан кетиб қолмаганида С. билан бугун учрашган бўлардим.\n"Э-э-э, оғайни, давлатим душманим экан", деган бўларди у.\nФақат, кенг маънода айтаяптими, бу гапни, тор маънодами – тушунмаган, бўлардим.\nТушунмаганимни сўраган бўлардим.\nСўролмадим. С. бугун Ўшда эмас.


ЙИРОҚЛАРДА БИЗ УЧУН НА ФАХР БОР, НА ВАТАН - UzTV New York, Inc.\nЙИРОҚЛАРДА БИЗ УЧУН НА ФАХР БОР, НА ВАТАН\n10/16/2014 | Filed under: SOCIETY,UZ TV NEWS | Posted by: "Uzbekny" muxbiri\nТинч-осуда яшаб меҳнат қилаётган танти юртдошларимни кўрганда қалбимда ажиб туйғулар жўш уради. Эрта тонгдан ишга, ўқишга шошаётган одамлар, боғчасига кетаётган болакайларнинг кўнглида битта тилак: юрт тинч бўлсин, юрт обод бўлсин.\nҚаерга борсам, албатта жажжигана болаларни кузатаман. Уларнинг бийрон таллари, қувончдан порлаётган кўзлари, ўзларига хос чиройли қилиқлари менга олам-олам завқу-шавқ бағишлайди.\nБир ҳолат доим эътиборимни тортади. Болалар асосан кекса ёшдага отахон-онахонлар билан дилдан суҳбатлашади. Ўзини кизиқтирган, хайратлантирган нарсалар ҳақида тинмай саволлар беради. Отахон-онахонлар эса эринмай ҳар бир саволга батафсил жавоб қайтаришади. Бу ҳолатни кузатишнинг гашти бўлакча-да. Ота-оналар ишда, ўз юмуши билан банд бўлган бир пайтда жажжиларимизнинг бобо-бувилари билан бирга экани ҳам кўнгилга хотиржамлик бағишлайди. Чунки фарзандларимиз улар-дан ҳаёт сабоқларини ўрганиб, ўзига ишончи ортади. Турли муаммоларга дуч келганда мақсад сари дадил боришни, меҳнатсеварликни, ҳурмат-иззат, меҳру оқибатни, сабру қаноатни ўрганишади. Айтинг, бундай одат, анъана, каттага ҳурматда бўлиш, кичикка иззат кўрса кўргудек гўзал қадрият яна қаерда бор?\nТўғри, миннатдорчиликни, қалб сўзларини ҳамма ҳам минбарлардан туриб баралла айтолмаслиги мумкин. Лекин турли давраларда, маҳалла-кўйнинг тадбири-ю, тўй-томошаларда одамларнинг юз-кўзига бир боқсангиз, миннатдорлик, шукроналик шундоққина уфуриб турганини кўрасиз. Бири бу йил бир эмас, иккита тўй қилганини айтса, бошқаси меҳнати ортидан яхшигина даромад кўрганини, бирови машина олгани, яна бирови эса фарзандини олий ўқув юртида ўқитаётганини ёки бирор соҳада эришган ютуқларини айтади. Қувончини ўзгалар билан баҳам кўради. Ана шунинг ўзи обод ва озод юртда яшаётгани учун шукроналикнинг бир намунаси эмасми?\nИнсоннинг барча орзу-умидлари фарзанд ва унинг истиқболи билан боғлиқ. Фарзанди учун тўйлар қилади, уйлар қуради, уни ўқитиб, бахту иқболини кўради. Юрса ҳам, турса хам Яратгандан юрт тинчлигини, фарзандлар камолини сўраб дуо қилади.\nШу боис юртимизда давлатимиз томонидан ўғил-қизларимизга кўрсатилаётган эътибор ва ғамхўрликдан кўпроқ ота-оналар қувонишади десам, хато бўлмайди. Фарзанди таҳсил олиши учун барпо этилаётган ўқув муассасалари, соғлом ва бақувват бўлиб вояга етиши, чиниқиши учун қурилаётган спорт иншоотлари, санъат мактабларида, соғлиқни сақлаш муассасаларида яратилан шарт-шароитлар уларнинг қалбига сурур бағишлаши билан бирга, эртанги кунга нисбатан кўнглида янада ёрқин умидлар чақнайди.\nБугун бу ғамхўрликларнинг самараларини кўриб турибмиз. Халқаро мусобақалар, фан олимпиадалари ва санъат фестивалларида ёшларимиз муваффақиятли катнашаёггани ҳар биримизга чексиз ғурур бахш этади. Яқинда ўтказилган халқаро математака олимпиадасида мамлакатимиз ёшларининг жамоа ҳисобида иккинчи ўринни эгаллагани, ёш пианиночи Искандар Мамадалиевнинг Миланда ўтказилган халқаро танловда ғолиб бўлгани ёхуд жажжи Исломбек Синдоровнинг шахматда эришган ютуғи, айниқса, яқинда Хитойнинг Нанкин шаҳрида ўтказилган ўсмирлар ўртасидаги II Олимпия ўйинларида ёш спортчиларимизнинг 10 та медални қўлга киритгани бутун дунёга ўзбекнинг салоҳиятини яна бир карра намоён этди. Айтинг, бу жаҳон тамаддунига беқиёс ҳисса қўшган фозилу донишманд ота-боболаримизнинг издошлари етишиб чиқаётганидан далолат бермайдими?\nЭнг муҳими, юртимизда ёшлар учун кенг имкониятлар яратилган. Ундан унумли фойдаланган, олға интилган ўғил-қиз борки, мақсадига эришаяпти.\nЁш ниҳоллар қуёш ҳароратидан баҳра олиб кўкка бўй чўзади, азим дарахтларга айланади. Фарзандларимиз, мурғак ўғил-қизларимиз ҳам худди шу ниҳоллардек кун сайин, соат сайин ўсиб улраймоқда. Улар билан бирга юрт номи ҳам оламга кенгроқ таралмоқда. Шундай истеъдодларни улғайтираётган юртга, унинг меҳнаткаш одамлари-ю, шижоатли фарзандларига ҳеч қачон кўз тегмасин.\nКўп ошиқма, юрагим,\nЕрни тўпдек қучмоққа.\nБор қитъанинг устида\nТарлон бўлиб учмоққа.\nГарчи чархда бир парча,\nАйрилма шу кулбадан.\nЙироқларда биз учун\nНа фахр бор, на Ватан.


Қорақалпоғистон Республикаси | "Оила" маркази\nҚорақалпоғистон Республикаси. Айбергеновлар оиласи\nАйбергеновлар оиласи Нукус шаҳридаги «Берекет» маҳалласида яшайди. 3 нафар фарзанди бор. Оила қурганига 24 йил бўлган. Р.Айбергенов “Ўзбекистон почтаси” АЖ Қорақалпоғистон Республикаси филиалида, Д.Торемуратова “Nukus ayrusdil servis”МЧЖ да фаолият юритади. Оилада 500 дан ортиқ китоб фондига эга кутубхона мавжуд.\nУшбу ҳар томонлама ибратли оила бошлиғи намунали, меҳрибон ота бўлиш билан бирга, маҳалладаги ёшларга ибратли маслаҳатчи, йўл кўрсатувчи инсон ҳисобланади. Д.Торемуратова эса жонкуяр она, фидойи, фаол аёл. У маҳалла Хотин-қизлар қўмитаси бошланғич ташкилоти аъзоси ҳамдир.\nБу оила маҳаллада ёш оилаларнинг ажралиб кетишларини олдини олиш, репродуктив саломатликни ва тиббий маданиятни ошириш, аҳолини ижтимоий ҳимоялаш йўналишларида тарғибот-ташвиқот ишларини олиб боришга кўмаклашади.\nШунингдек, маҳаллада кам таъминланган оилаларга ижтимоий ёрдам кўрсатишда ҳам саҳоватпешалиги билан ажралиб туради. Бу оила маҳалладошларининг даволаниши, дори-дармонига маблағ ажратиш, тўйларни ўтказиш, уйларни таъмирлаш каби савобли ишларни мунтазам амалга ошириб келмоқда.\nЎғли Айбергенов Айдос ва қизи Айбергенова Айнуралар волонтёр сифатида Нукус шаҳридаги «Алёнушка» номли 22-сонли мактабгача таълим муассасаси тарбияланувчиларига инглиз ва рус тилини ўргатиб келмоқда.


Ечими топилмаган масала йўқ – Farg`ona haqiqati\nКейинги йилларда инсон қадрини улуғлаш, аҳоли турмуш тарзини яхшилаш, фаровонлигини оширишга алоҳида эътибор қаратиляпти. Аммо ҳаёт давом этар экан, унинг ўзига яраша камчилик ва муаммолари юз кўрсатиб туради. Муҳими, одамлар дардига қулоқ солиняпти, масалалар ечимига эътибор қаратилмоқда.\nВилоят ҳокими Хайрулло Бозоров фуқаролар, якка тартибдаги тадбиркор ва юридик шахслар билан навбатдаги қабул чоғида учрашиб, улар томонидан кўтарилган масалалар ечими юзасидан тегишли топшириқлар берди.\nҚўқон шаҳар “Тошҳовуз” маҳалла фуқаролар йиғи-\nнида умргузаронлик қи-лаётган Умида Ҳасанова кам таъминланган “Аёллар дафтари”да туради. Икки нафар фарзанди билан ижарада яшайди. Вилоят ҳокими билан бўлган мулоқотда имтиёзли уй-жой олишга кўмаклашиш юзасидан ёрдам сўради.\n– Имтиёзли кредит асосида уй-жой ажратиш ва бошланғич бадал тўлови бўйича вилоят ҳокимига мурожаатим ижобий ечим топадиган бўлди, – дейди у. – Бунинг учун вилоятимиз ҳокими ва бошқа мутасаддилардан миннатдорман.\nФарғона шаҳар “Зарбдор” маҳалла фуқаролар йиғинида яшаб келаётган Зуҳра Исроилова турмуш ўртоғининг жарроҳлик амалиёти учун ёрдам сўраб мурожаат қилди. Фуқаро мурожаати вилоят раҳбари томонидан ечимини топадиган бўлди. Бепул жарроҳлик амалиётини ўтказиш бўйича тегишли муассасаларга топшириқ берилди.\nБешариқ туманидаги “Чорбоғтўронғи” маҳалла фуқаролар йиғини, Мулкабод қишлоғидан келган Отажон Раҳмонов умумий узунлиги 1, 2 км бўлган ички йўлларни асфальтлашда амалий ёрдам сўради. Маҳалла фаолининг айтишича, бу масала бўйича туман мутасаддиларига бир неча бор мурожаат қилган. Аммо…\n– Олти йилдан буён кирмаган эшигим қолмади, – дейди саксон ёшни қоралаб қолган Отажон ота. – Ҳаммаси ваъда беради, лекин амалий ишдан дарак йўқ. Вилоятимиз ҳокими таклифимни инобатга олиниб, очиқ бюджет порталига жойлаштириладиган бўлди.\nФарғона шаҳар “Сурхтепа” маҳалла фуқаролар йиғинидан меҳнат фахрийси Рўзихон Бурҳонова маҳалла қабристони атрофини девор билан ўраш юзасидан ёрдам сўради. Фуқаро мурожаати бўйича умумий узунлиги 260 метр бўлган девор қурилиши учун зарур материаллар ажратиш топшириғи берилди.\nҚабул давомида вилоятнинг барча шаҳар ва туманларидан келган юзга яқин аҳоли вакилларининг бандлик, тадбиркорлик, банк кредити олиш, уй-жой, моддий ёрдам, субсидиялар ажратиш, табиий газ, сув, электр таъминоти, тиббий хизмат, ижтимоий ҳимоя, маҳаллаларни ободонлаштириш каби масалалар юзасидан мурожаатлари кўриб чиқилди. Уларнинг аксарияти жойида ижобий ҳал этилди.\nЕчими топилмайдиган масала йўқ. Вилоят ҳокими барча мурожаатлар эътиборсиз қолмаслигини таъкидлади.


Тўрт киши “Ўзбекистон Қаҳрамони” унвонига сазовор бўлди - 25.08.2015, Sputnik Ўзбекистон\nЎзбекистонда ушбу олий мукофот мамлакат мустақиллигини мустаҳкамлашга куп ҳисса қўшган одамларга берилади. 25.08.2015, Sputnik Ўзбекистон\n13:11 25.08.2015 (янгиланди: 15:07 12.09.2015)\nЎзбекистонда ушбу олий мукофот мамлакат мустақиллигини мустаҳкамлашга куп ҳисса қўшган одамларга берилади.\nТОШКЕНТ, 25 авг – Sputnik. Ўзбекистон республикаси президенти Ислом Каримов “Ўзбекистон Қаҳрамони” давлат мукофотини топшириш ҳақидаги қарорга имзо чекди, — деб хабар берди ТИВ матбуот хизмати.\n“Ўзбекистон Қаҳрамони” унвони ТошДШИ профессори Суйим Ғаниевга, “Навоий тоғ металлургия комбинати” директори Қувондиқ Сувонқуловга, Андижон вилояти “Нуроний фонди” раиси Таваккал Топволдиевга, “Хосил” фермер хўжалиги раҳбари Аваз Хосиловга берилди.\n“Ўзбекистон Қаҳрамони” унвони Ўзбекистонда энг юқори даражали фахрий ёрлиқ. У давлат ва халқ олдидаги алоҳида хизматлари учун берилади. Ушбу шарафли номга сазовор бўлганларга 750 пробали олтиндан ясалган саккиз қиррали юлдуз шаклидаги “Олтин юлдуз” медали ва унвонга сазовор бўлганлик ҳақида ҳужжат берилади. Президент бу унвонни 1994 йилда таъсис қилган.


Карантин бир тийинми? Пандемия вақтида НДПИда аввалгидек ўқиш кетяпти (ВИДЕО) - EFFECT.UZ\nКарантин бир тийинми? Пандемия вақтида НДПИда аввалгидек ўқиш кетяпти (ВИДЕО)\n. 17:30 | 05.11.2020\nХабарингиз бор, Ўзбекистон ОТМларида анъанавий таълим бошланган. Карантин вақтида эса кучли талаблар қўйилган. Бироқ НДПИ талабаларига карантин қоидалари нотанишга ўхшайди.\n“НДПИда 20 октябрдан бошлаб анъанавий таълим бошланган, аммо ижтимоий масофа, карантин қоидаларига амал қилиш деган тушунчаларга амал қилинмаябди” – дейди бизга видеони юборган НДПИ талабаси.\nБир аудиторияда талабалар тиқилиб дарс ўтилаётган видео 3 ноябрь куни олинган.\nМактаблар ўқувчилари ОТМ талабаларидан анча кичик бўлса ҳам карантинга амал қилиб таълим олмоқда (албатта раҳбарият вакиллари назорати сабабли), лекин салкам олий маълумотли кадрлар карантинни унутиб қўйишган.\nМайли раҳбарият вакили эътибор қаратмаган, лекин шунча талабалар ичидан битта ақлли чиқиб масофани сақлашни эслатмаганмикин? Наҳотки шу талабаларга ўзининг, оила аъзоларининг соғлиги муҳим эмас?


Пресс-тур ҲУНАРМАНДЛАР ТАЖРИБА АЛМАШИШДИ – Фарғона ҳақиқати\nПресс-тур ҲУНАРМАНДЛАР ТАЖРИБА АЛМАШИШДИ\nBy ferpravda.uz 16.02.2021\nРиштон, Фурқат туманлари ва Марғилон, Қўқон шаҳарларида барпо этилган ҳунармандчилик марказлари, ҳунармандлар устахоналари ва галереяларини кенг тарғиб этиш, 2021 йилда ишга туширилиши кўзда тутилаётган миллий ҳунармандчилик марказлари қурилиши билан таништириш мақсадида пресс-тур ташкил этилди.\nУнда Ўзбекистон Республикаси “Ҳунарманд” уюшмаси, Фарғона вилояти ҳокимлиги, “Ҳунарманд” уюшмасининг ҳудудий бошқармаси мутасаддилари, ҳунармандчилик маҳсулотларини ички ва ташқи бозорларда тарғиб қилиш ва сотишга кўмаклашиш бўйича мутахассислар, уста кулоллар ҳамда оммавий ахборот воситалари вакиллари иштирок этдилар.\n– Кейинги пайтда Президентимиз томонидан ҳунармандчиликка катта эътибор қаратилмоқда. Риштон ўзининг уста ҳунармандлари, кулолчилик маҳсулотлари билан бутун дунёда довруқ қозонган. Пресс-турнинг айнан Риштондан, Халқаро кулолчилик марказидан бошланишида ҳам рамзий маъно бор. – деди Ўзбекистон Республикаси “Ҳунарманд” уюшмаси раиси ўринбосари Акобир Ҳакимов. – Келгусида миллий кулолчиликни янада ривожлантириш, халқаро миқёсда таништириш, кулолларимизга ҳар томонлама ёрдам бериш орқали мамлакатимиз иқтисодиётини юксалтириш режаларини амалга оширишимиз керак.\nБухорода Ғиждувон, Самарқандда Ургут, Андижон кулолчилик мактаблари бор. Ҳунармандларга субсидиялар бериш, хориждаги элчихоналар орқали уларнинг маҳсулотлари савдосини ташкил қилиш, “Уста-шогирд” асосида ёшларни иш билан таъминлаш, кулолчилик учун зарур хом ашё карьерларини топиб, ҳунармандларга бириктириш сингари кўплаб масалаларни ўз ичига олган қарор лойиҳаси тайёрланяпти.\n– Риштонлик уста-ҳунармандлар юзидаги қувонч, ишонч ва фахр кишини хушнуд қилади, – дейди “Ўзбекистон Республикаси халқ устаси”, Ўзбекистон Бадиий академияси академиги Алишер Нарзуллаев. – Пресс-тур давомида кулолларимиз нафақат ҳунар сирлари билан ўртоқлашиб, тажриба алмашишади, балки янги режалар тузадилар, лойиҳаларни кашф қилишади, деб ўйлайман.\n– 2021 йилда вилоятимизда 21 та ҳунармандчилик объектлари, хусусан, 13 та ҳунармандчилик марказлари ишга туширилади. Бу 4 мингдан ортиқ иш ўрни деган гап, – дея фикр билдирди “Ҳунарманд” уюшмаси Фарғона вилояти ҳудудий бошқармаси бошлиғи Расулжон Мирзааҳмедов. – Фурқат туманида наққошлик ва ёғоч-ўймакорлик мактаби, Бувайдада темирчиликка ихтисослашган мактаб, Марғилон ва Қўқонда туризм ва миллий ҳунармандчилик марказлари фаолияти йўлга қўйилмоқда. Риштондаги Халқаро кулолчилик маркази нафақат Ўзбекистонда, балки Марказий Осиёда ягона ҳунар турига ихтисослашган марказ ҳисобланади. 2021-2023 йилларда туманда яна тўртта шунақа замонавий ҳунармандчилик шаҳарчалари қуриб битказилади. Давлат-хусусий шерикчилик асосида амалга ошириладиган ушбу лойиҳаларга Фарғона тажрибаси дея ном берилиши замирида эса улкан масъулият мужассам.\nҲунармандчилик марказлари инфратузилмаси, маҳсулотлар тарғиботи ва экспорти, интернет онлайн савдоси, соҳага ички ва ташқи туризмни жалб қилиш каби мавзулар иштирокчиларда катта қизиқиш уйғотди.\n– Президентимизнинг ушбу марказга ташрифини телевидениеда кўриб, жуда қувондим. Негаки, бу биз каби ҳунармандлар учун катта туртки бўлди, янаям ғайрат билан меҳнат қилишга ундади, – дейди Наманган вилояти Янгиқўрғон туманидан ташриф буюрган кулол Ҳасанбой Умаров. – Росмана кулол бўлиш учун 5-10 йил вақт керак бўлади. Кулолчиликда вужудга келган ҳар бир мактабнинг ўз анъаналари, технологияси бор, Наманганда ҳам Ғурумсарой мактаби шаклланган.\nРиштон туманида ўз уй-музей ва устахонасида фаолият кўрсатувчи усталар билан учрашув, Равшан Тожиддинов, Тоҳир Ҳайдаров устахоналарига ташриф пресс-тур иштирокчиларида катта таассурот қолдирди.\nRaqamli texnologiyalar davri va yoshlar\nАфғон уруши ветеранлари тақдирланди


Ўзбекистонда олий ўқув юртлари рейтинги тузилади\nОлийгоҳлар рейтинги абитуриентларнинг касб танлаши учун қанчалик қўл келиши ҳозирча савол остида.\nЎзбекистонда ҳар йили олий ўқув юртларининг рейтинги тузиладиган бўлди. Ўзбекистон Вазирлар Маҳкамаси ўтган йил 29 декабр куни қабул қилган “Республикадаги олий таълим муассасаларини рейтинг баҳолаш тизимини жорий этиш тўғрисида”ги қарори шуни тақазо қилмоқда.\nРеспублика олий ўқув юртлари рейтинги тўртта мезон асосида тузилади. Булар ўқитиш сифати даражасининг индекси, талабалар ва битирувчилар малакасининг индекси, олий ўқув юртинининг илмий салоҳиятига оид мезонлардир.\nЎзбекистон раҳбари республика олий таълим муассасалари рейтингини тузиш ва уларни баҳолаш вазифасини Ўзбекистон Республикаси Вазирлар Маҳкамаси ҳузуридаги Давлат тест марказига топширди.\nҚарорда қайд этилишича, Давлат тест маркази рейтинг натижаларини 1 мартга қадар оммавий ахборот воситаларида чоп этиши керак.\nЛекин, Давлат тест маркази раҳбари Баҳром Исмоилов, Озодлик билан суҳбатда, олийгоҳлар рейтингини тузиш жараёни қандай бориши ҳақда ҳеч нарса айта олмаслигини айтди.\n- Ҳали туғилмаган бола ҳақида нима дейишим мумкин. Ҳозир буни ҳаммасини разработка қилишимиз керак, ҳамма вазирликлардан маълумот йиғишимиз керак, ўша асосда битта фикр беришимиз керак бўлади-да. Постанавление ишлаб чиқиляпти ҳали, ҳозир сизга ҳеч нарса дея олмаймиз,- дейди ДТМ бошлиғи.\nВазирлар Маҳкамаси қарорида айтилишича, рейтинг тузиш Ўзбекистондаги олий таълим муассасаларининг илмий ва педагогик фаолияти даражасини ва сифатини оширишни рағбатлантириш, улар томонидан олий ўқув юрти профессор-ўқитувчилар таркибининг илмий салоҳиятидан фойдаланиш бўйича тегишли халқаро мезонлар ва стандартлар, кўрсаткичларга эришилиши, реал иқтисодиёт тармоқларида талабга эга бўлган юқори малакали кадрларни ўқитиш ва тайёрлаш сифатини ошириш ҳамда таълим соҳасидаги халқаро ҳамкорликни кенгайтириш мақсадида йўлга қўйиляпти.\nҚарорга мувофиқ, Давлат тест маркази ҳар йили рейтинг асосида соҳани такомиллаштириш бўйича конкрет таклифлар билан бирга мамлакатдаги олий таълимнинг ривожланиш ҳолати ҳақидаги таҳлилий маърузани ҳам тайёрлайди.\nЎзбекистонда энг зўр олийгоҳ қайси?\nЎзбекистонда 57 та олий ўқув юрти бор. Улар орасида Тошкент тиббиёт академиясининг Фарғона филиали абитуриентлар орасида энг оммабоп ҳисобланади.\nДавлат тест марказига кўра, ўтган йил ёзида мазкур ўқув даргоҳида бир ўринга 21 абитурент даъвогарлик қилган.\nМамлакатдаги олийгоҳлар орасида оммапоблик жиҳатдан иккинчи ўринни Тошкент Ислом университети олган.\nМазкур олийгоҳда мавжуд 110та ўриннинг ҳар бирига 13тадан абитурент ҳужжат топширган.\nЛекин, шахси сир қолишини истаган ДТМ ходимларидан бирининг Озодликка айтишича, мазкур кўрсаткич ушбу олийгоҳларда ўқитиш сифати энг яхши дегани эмас.\n- У ёки бу университет ёки институтга ҳужжат кўп топширилгани у ерда ўқитиш сифати яхши эканини англатмайди. Масалан, Фарғона тиббиёт олийгоҳига кўп ҳужжат топширган, демак водийда шу соҳага қизиқувчилар кўп. Янги тузиладиган рейтинг олий ўқув юртинининг илмий салоҳияти, талабаларнинг малакаси ва ўқитиш сифатига қараб тузилади. Ҳали шу пайтгача бу ўрганилмаган,- дейди ДТМ ходими.\nОлам.уз сайти ўз ўқувчилари орасида ўтказган сўровга кўра, Тошкент Ахборот технологиялари универститети мамлакатдаги энг нуфузли олийгоҳдир.\nРеспондентларнинг 13,45 фоизи шу олий ўқув юртига қизиқиш билдирган.\nИккинчи ўринда Жаҳон иқтисодиёти ва дипломатия университетидир. Сўровда қатнашганларнинг 11,63 фоизи ЖИДУ республикадаги энг зўр олийгоҳ, деб фикр билдирган.\nОлам.уз сайти сўровига кўра, Тошкент Молия институти учинчи ўринда. Тошкент Ислом университети ва Тошкент давлат юридик институти тўртинчи ва бешинчи ўринларда.\nЎзбекистонда абитруриентларни қабул қилиш энг коррупциялашган жараёнлардан бири ҳисобланади.\nЎқишга кириш учун пора жиҳатидан Ўзбекистондаги энг қиммат олийгоҳ Тошкент давлат юридик институти бўлиб, унга кириш абитуриент учун 20 минг долларгача тушиши мумкинлиги айтилади.\nЎзбекистондаги Эксперт Ишчи гуруҳи олий ўқув юртларига ўқишга кириш қанчага тушишини ўрганган, шаклланган пора миқдорини ҳисоблаб чиққан.\nБу ташкилотга кўра, "энг қиммат" ўқув юртлари рўйхатида юридик институтлари, Жаҳон иқтисоди ва дипломатия университети етакчилик қилади. Энг арзони эса журналистика ва хорижий тиллар факултетларидир. Лекин, Эксперт Ишчи гуруҳига кўра, улар учун ҳам камида 5 минг доллар керак бўлади.


09.07.2018 13:17 0 3756\nЎзбекистон Республикаси Марказий банки 10 июлдан эътиборан хорижий валюталарнинг ўзбек сўмига нисбатан янги қийматини белгилади.\nДолларнинг курси ўтган ҳафтага нисбатан 32,85 сўмга тушди ва 7813,42 сўмни ташкил қилди. Евро курси эса 10,06 сўмга ошиб, 9176,86 сўмга етган. 1 Россия рубли 0,87 сўмга арзонлади. Унинг курси айни пайтда 124,19 сўмни ташкил этмоқда.\nИқтисодиёт 26/03, 15:51


Марказий Осиёда ягона Ўқув симуляцион маркази очилди – HURRIYAT\nМарказий Осиёда ягона Ўқув симуляцион маркази очилди\nКуни кеча кўз микрожарроҳлиги бўйича Марказий Осиёда ягона Ўқув симуляцион марказининг очилиш маросими бўлиб ўтди. Мазкур симуляцион ўқув маркази Инновацион ривожланиш вазирлиги, DMC Инновацион клиникаси, Тошкент тиббиёт академияси ҳамкорлигида халқаро стандартлар бўйича юқори малакали мутахассисларни тайёрлаш мақсадида ташкил этилган бўлиб, у Инновацион ривожланиш вазирлиги томонидан ташкил этилган стартап лойиҳалар танлови натижаларига кўра молиялаштирилди.\nТадбирда Бош вазир ўринбосари, Ўзбекистон Хотин-қизлар қўмитаси раиси Эльмира Боситхонова, Инновацион ривожланиш вазири ўринбосари Азимжон Назаров, DMC клиникаси директори Зулфия Мақсудова ва ходимлари, соҳа мутахассислари ва журналистлар иштирок этди.\n— Бугунги кунда тиббиёт соҳасида кадрлар тайёрлашга, тиббий хизмат сифатини оширишга катта эътибор қаратилмоқда, – дейди Азимжон Назаров. – Шу ўринда DMC инновацион клиникаси юқори технологик тиббий хизматларни кўрсата оладиган кўп тармоқли инновацион клиникалардан биридир. Ушбу клиника мамлакатимиз соғлиқни сақлаш тизимига янги технологиялар ва инновацияларни кенг олиб кирди, деб айтсак хато бўлмайди. Чунки бу клиника раҳбарияти ва ходимлари ўз устида тинимсиз ишлаб, янгиликларга интилган ҳолда ўз фаолиятини ташкил қилиб келишмоқда.\nМарказнинг асосий мақсади катаракта факоэмульсификацияси ва витреоретинал жарроҳлик бўйича мутахассисларни жаҳон стандартлари даражасида тайёрлашдан иборат. Малака ошириш амалиётлари Германияда ишлаб чиқарилган Eyesi VRmagic симуляцион аппаратида амалга оширилади.\n– Ушбу марказ кўз микрохирургияси бўйича мутахассисларни Республикамиздан ташқарига чиқмасдан туриб ўта замонавий усулда мураккаб амалиётларни ўрганиш имкониятини беради. Махсус симуляторларда амалий тренинглар натижалари автоматик тарзда компьютерлаштирилган дастур орқали баҳоланади ва бу ўта малакали мутахассислар етишиб чиқиши учун асос ҳисобланади. Мазкур марказда йилига 50 нафар етук мутахассис етиштириш имкониятига эгамиз, — дейди Зулфия Мақсудова.\nБугунги кунда мамлакатимизда кенг тарқалган операциялардан бири – катаракта факоэмулсификацияси билан шуғулланадиган офтальмохирурглар тайёрлаш даражаси қониқарсиз эканлиги кузатилмоқда. Масалан, 2017 йили Ўзбекистонда 40 000 тага яқин катаракта жарроҳлиги амалга оширилган бўлиб, бу 1000 000 аҳоли учун 825 та операция деганидир, яъни мамлакатнинг йиллик эҳтиёжининг атиги 24.5 фоизини ташкил этади. Ҳозирги кунда Ўзбекистонда катаракта факоэмулсификацияси билан шуғулланадиган 11 нафар юқори малакали мутахассис мавжуд. Республика бўйича 150 000 факоэмулсификацияга муҳтож беморлар борлигини инобатга олсак, мана шу юқори малакали мутахассислар ўз имкониятларидан максимал фойдаланган ҳолда йилига жами 10 000 та жарроҳлик амалиётини ўтказишлари мумкин.\nМарказда катаракта факоэмулсификацияси бўйича биринчи синов гуруҳи мутахассислари 2019 йил 2 декабрдан 14 декабргача муваффақиятли тарзда малака оширишди ва махсус сертификатга эга бўлишди.\n« ЙПХ ходими энди қандай ишлайди?


22.01.2018 02:30 0 233\nОддий флешкани эслатадиган компьютер.\nАҚШнинг «Q-Stick» компанияси ўлчами брелокдек келадиган чўнтак компьютерини яратди, деб хабар берди «РИА Новости».\nҚурилма базали жамланма ва Pro талқинида мавжуд. Гаджет «Intel HD» графикаси, шунингдек, 4К поток узатишини қўллаб-қуватлайди. Бундан ташқари, компьютер 8 гигабайт тезкор хотира, Bluetooth, WiFi, бир неча USB, шунингдек, хотира картаси учун улагич билан таъминланган.\nКомпьютерни «IndieGoGo» раудфандинг сервисидан сотиб олиш мумкин. Қурилманинг базавий талқини 129 доллар, «Blaze Pro» талқини эса 179 доллардан баҳоланган.\nкомпютер ўйинлари гаджет Q-Stick\nТехнология 25/04, 17:51\nҲуқуқ 24/12, 10:17


Машинада Тошкентдан Иссиқкўлга: Гулмира Комилова ва унинг турмуш ўртоғи бошларидан кечирган саргузашт\nБугун биз машинада Иссиқкўлга турмуш ўртоғи билан саёҳат қилган Гулмира Комилованинг мақоласини эълон қиламиз! Уларнинг саргузашти ва олган таассуротлари ҳақида блогимиздаги мақоладан ҳозироқ билиб олишингиз мумкин!\nОиламиз саёҳат қилишни, янги жойларни кашф қилишни яхши кўради. Шу сабабли 2018 йилда кутилаётган учта беш кунлик дам олиш кунлари борлигини билишимиз биланоқ ушбу кунларни қандай қилиб мароқли ўтказиш ҳақида ўйлай бошладик. Биринчи «бешкунлик»да фарзандларимиз билан қадимий Хивага йўл олдик. Қорақалпоғистон Республикасининг Элликқалъа районидаги Қизилқалъа тарихий қалъасига ҳам етиб бордик. Майдаги дам олиш кунларида Бухоро ва Самарқандни томоша қилдик. Бугун эса Иссиқкўлнинг «қайноқ кўл» соҳилларига қилган сафаримиз ҳақида сўзлаб бермоқчиман.\nНега айнан у ерга боришга қарор қилдим?\nБиринчидан, ўзимиз мустақил йўл-йўлакай автомобиль ойнасидан гўзал манзараларни томоша қилиб ўз машинамизда боришни хоҳлаган эдик. Иккинчидан, у ерда кўп марталаб дам олган дугоналарим Иссиқкўлда ҳордиқ чиқаришни маслаҳат беришди. Учинчидан, юртимизни бошидан-охиригача айланиб чиқдик ва энди яқин атрофдаги МДҲ давлатларини кўришни, у ердагилар билан танишишни, ҳаёт тарзини, урф-одатларини, табиатини кўришни, миллий таомларидан татиб кўришни, маҳаллий бозорларини айланишни истаётган эдик. Шунда кейин 5 дам олиш куни пайдо бўлди... Шу сабабли турмуш ўртоғимга: «Иссиқкўлга борайлик. Унинг бор гўзаллигидан баҳра олиб, мусаффо тоғ ҳавосини туйайлик» дедим. У қаршилик қилмади.\nGPS-навигация ва «Алиса» ёрдамга шай\nКўп ўйлаб ўтирмай йўлга отландик. Айтганча, ҳамроҳ сифатида бепул GPS-навигация ва «Алиса» виртуал овозли ёрдамчисини олдик. Уйдалигимизда Иссиқкўлнинг шимолий қирғоғидаги Чўлпонота курорт шаҳарчасига виртуал харитадан йўлимизни белгилаб олдик. Биз каби мустақил сафар қилмоқчи бўлганларга навигаторнинг афзалликлари ҳақида тўхталиб ўтмоқчиман. Навигация бирданига бир нечта йўналишни таклиф қилади ва уларнинг ҳар бири бўйича ҳаракатланиш вақтини кўрсатади, бунда танлов доим фойдаланувчи ихтиёрида бўлади. Жой харитасини катталаштирилганда энг яқин ресторан, АЁҚШ, меҳмонхона ва ҳ.к.лар ҳақида керакли маълумотлар олиш мумкин.\nХаританинг спутник кўриниши керакли бурилиш ёки чорраҳа қандай кўринишдалигини кўрсатади ва унинг яқинлашаётганлиги ҳақида овозли хабар беради, шу сабабли керакли манзилдан ўтиб кета олмайсиз. Бордию ўтиб кетсангиз ҳам навигатор сизни орқа тарафга йўналтиради. Навигация телефон хотирасига тез юкланадиган ва сақланадиган кичик вектор хариталардан фойдаланади. Шу боис телефон ишлаш ҳудудидан чиқиб кетган тақдирда ҳам GPS-навигация керакли манзилга йўналишни кўрсатишда давом этаверади. Агар тўсатдан йўлда адашиб қолсангиз, у янги йўналишни кўрсата бошлайди. Бироқ тўғриси, у бизга бир марта панд берди, бироқ бу ҳақда қуйироқда батафсил.\nМеҳмонхонани олдиндан бронлаштирмадик ва керакли манзилга етганимизда «Алиса» бизга ёрдам беради, деб қарор қилдик. Ҳеч бўлмаса кўл қирғоғида машинанинг ўзида тунаймиз, деб ўйладик.\nБожхонада ушланиб қолиш\nЙўлга 12:00 да чиқдик. Биринчи ўтказиш халқаро пунктимиз Ўзбекистон ҳудудидан Қозоғистонга ўтувчи Ғишткўприк (Черняевка) НЎП бўлди. Навбатда анча вақт туриб қолдик, бироқ бу вақт бизга сезилмади, сабаби биз Телеграмда канал очиб, таассуротларимиз ҳақида овозли ва видеохабарлар юкладик, саёҳатимиз қандай ўтаётгани ҳақида сўзлаб бордик. Божхона ходимлари юк ва айниқса машинани пухта текширишларини таъкидлаб ўтиш лозим. Афсуски, бу иш билан бир гуруҳ ходимлар шуғулланишади ва бу саёҳатчиларнинг қимматли вақтини ўғирлайди. Пиёда сайёҳлар эса вақтларини анча тежаб қолишади. Ниҳоят, Қозоғистон ҳудудига ўтгач, биз автомобилимизга суғуртани расмийлаштиришга киришдик. Ҳурматли ҳайдовчилар, уни дарҳол расмийлаштиришни унутманг, акс ҳолда сизни жаримага тортишлари мумкин. Жарима миқдори бизнинг пулимизда анча қимматга тушади! Сўнг биз Чимкентга йўл олдик...\nОлдинда – «Яшил шаҳар»\nШуни айтиш жоизки, шаҳарга яқинлашганимизда, у кутганимиздан ҳам аъло бўлиб чиқди.\nДашт ва тепаликлар орасида, яшил дарахтлар қуршовидаги ботаётган қуёш нури фонида бизнес-марказлар ва кўп қаватли уйлар кўтарилиб турарди.\nБиз оддий чегарага ёндош шаҳарчани кўрамиз деб ўйлагандик, кўз ўнгимизда эса республиканинг замонавий йирик маркази гавдаланди. «Алиса» ёрдамида яқиндагина фойдаланишга топширилган янги «Лафаэт» меҳмонхонасини топдик. Шу кечанинг ўзида биз шаҳарни айландик, улкан «Mega Planet» савдо-кўнгилочар марказига кирдик, пастки қаватда жойлашган музда конькида учиш майдончасига бордик.\nКечки Чимкент кўчалари гавжумлиги билан ҳайратда қолдирди, кенг кўча бўйлаб чўзилган бренд ва маҳаллий маҳсулотлар – кийимлар, уй жиҳозлари сотилувчи дўконлар, кафе, ресторанлар ҳар қадамда учрайди.\nЙўл-йўлакай пиёдалар йўлаги устига осилган ёруғлик қайтарувчилар эътиборимизни тортди. Умуман, у ердаги йўлларнинг сифатига эътироз билдириб бўлмайди: аъло сифатли тўшам, йўл белгиларининг қулай жойлашганлиги, мабодо рулда толиқиб қолсангиз дам олиш учун жойларнинг жиҳозланганлиги, энг қувонтиргани эса маълум масофани босиб ўтганингиздан сўнг табиат ва атроф-муҳитни асрашга чақирувчи плакатлар ва ахлат қутиларининг ўрнатилганлиги бўлди.\n2011 йилда Чимкент Пойтахтлар ва йирик шаҳарлар Халқаро ассамблеяси томонидан «МДҲ мамлакатлари орасида энг яхши шаҳар» деб топилгани энди тушунарли.\nКейинги куни тонгда Қирғизистон чегарасига бориш учун вақтлироқ уйғондик. Замонавий бизнес- ва кўнгилочар марказлар, кўп қаватли уйлар ёнидан ўтаётиб, энди уйғонаётган шаҳар билан хайрлашдик ва унинг нақадар «жонли», кўкаламзор эканлигига яна бир карра гувоҳ бўлдик. Шаҳар номи тўла-тўкис ўзини оқлайди, чунки туркий тилдан Чим – «кўкаламзор», «чимзор», кент эса «шаҳар» маъноларини билдиради. Кўришгунча, «Яшил шаҳар»!\nСалом Қирғизистон, «маккажўхори жаннати» ва Иссиқкўл!\nЎтказиш божҳона пунктигача йўлда 9 соат юрдик, бироқ зерикиб қолмадик, чунки бизга нотаниш жойдан бордик ва йўл-йўлакай табиатни томоша қилиб кетдик. Тушликка Мерке шаҳарчасида тўхтаб, маҳаллий шўрва ва лағмон едик. Кечга бориб чегарани кесиб ўтдик. У ернинг табиати нимаси биландир Чимён тоғ ёнбағирларини эслатарди.\nДовонга яқинлашаётиб, биз ҳақиқий «маккажўхори жаннати»га тушиб қолдик, афсуски, ҳайратимиз жўшиб суратга олишни унутибмиз. Йўлнинг икки ёнида савдо қаторлари бўлиб, бироқ бу ерда фақатгина янги қайнатилган маккажўхори сотилаётган эди. Мен каби маккажўхорини ёқтирувчилар қувончимни тасаввур қилган бўлсалар, ажабмас.\nЯна икки соат юриб Чўлпонота шаҳрига келдик... Баъзан алоқа панд бериб «ёрдамчимиз» «Алиса» билан гаплаша олмадик ва шу боисдан меҳмонхона ҳам буюртма қилмадик. Кўлнинг шимолий қирғоғидаги юрталарни кўриб уларнинг ижарага берилишини ва қўшимча ҳақ эвазига нонушта, тушлик ва кечки овқатлар тайёрланишини билиб олдик.\nБу катта дўстлар гуруҳида дам олаётганингда ажойиб вариант. Бу ерда қолишга жазм қилмадик, чунки совқотиб қолдик ва курткаларимизни кийиб, йўлда давом этдик. Қоронғи тушаётгани сабабли йўловчилардан йўлимиз тўғри-нотўғри эканлигини сўрашга қарор қилдик. Бизга ўзлари ҳам Чўлпонотага кетаётган опа-сингиллар учраб қолди ва биз уларни манзилларига элтиб қўйишга келишдик. Унинг устига, улар рус тилида бемалол гаплашар эдилар.\nУлар яқинлари билан кечки овқатланишга кетаётган эдилар ва, ўз навбатида, бизларни ҳам кечки овқатга таклиф қилишди. Дастурхон атрофида улар Иссиқкўл ҳақида қизиқ нарсаларни сўзлаб беришди, хусусан, унинг суви айниқса, баҳмал мавсум пайтида шифобахш хусусиятларга эга бўлиши, эрталаб у тушликдан кўра анча илиқлиги ҳақида билиб олдик. Кўлнинг шимолий қирғоғи илиқ қумли пляжлари, термоминерал родонли булоқлари, альп ўтзорлари, боғ типидаги игнабаргли ўрмонлари билан машҳур. Бу ер пляжли қумдан тортиб тоғ чўққиларию музликларгача бир нечта пейзажнинг уйғунлашиб кетганлиги билан ноёбдир. Қирғизлар Иссиқкўлни «Тянь-Шань гавҳари» деб аташади. 2004 йилда ҳукумат кўлни миллий бойлик деб эълон қилди.\nИссиқкўл Каспийдан сўнг дунёдаги энг тузли иккинчи кўл ҳисобланади. Кўлнинг жуда чуқурлиги сабабли ундаги сув тўлиқ совишга улгурмайди, шу сабабли кўл деярли музламайди. Унинг номи ҳам шундан келиб чиққан.\nИссиқкўлга 80 дан ортиқ сой ва жилғалар бориб қуйилади, биронтаси оқиб чиқмайди. Шу сабабли бу ерда туз йиғилади ва сув ичишга яроқсиз ҳолатга келади. Унинг қадимда Тузкўл деб номланишининг ҳам сабаби шундан. Катталиги учун Иссиқкўлни континентал денгиз деб ҳисоблашади. Кўл уни музли шамол ва гармселлардан ҳимоя қилувчи тоғ тизмаси билан ўралган. Бундан ташқари, водий ноёб иқлим уйғунлигига эга: денгиз, чўл, тоғ ва доимий музлик ҳудудлари. Иссиқкўлнинг пайдо бўлиши геологик сирлигича қолмоқда.\nСоғлиғи билан боғлиқ муаммолари бор кишиларга кенг қамровли санаторий-курорт даволаниши таклиф этилади. Лой ва термоминерал даволашга эга ажойиб курорт ҳудуди фаолият кўрсатади. Иссиқкўлдан 200 метр узоқликда Ўлик тузли кўл – Исроилдаги Ўлик денгизнинг аналоги бор.\nКўпчилик пляжли зоналар шимолий қирғоқда жойлашган ва сайёҳлар орасида машҳур. Бизга тушунтиришларича, жанубий қирғоқ спортчиларни асосан қишки мавсумда ўзига жалб қилади, айниқса, Қоракўл тоғ чанғи базасидаги шаҳарча. Сиз ҳам биз каби меҳмонхонани бронлаштирмасдан келган бўлсангиз, ётоқ жойсиз қолиб кетмайсиз: кўпчилик меҳмонхона, санаторий, пансионат ва уйлар кўл атрофида жойлашган. Сайёҳлик мавсуми одатда июндан сентябргача давом этади, бироқ унинг чўққиси 25 июлдан 25 августгача бўлган муддатга тўғри келади. Мавсум якунига етаётганига қарамай, меҳмонхонада бўш жойлар кам эди.\nШунингдек, Чўқ-Оқсув (Григорий дараси) ва Кичик-Оқсув (Семёнов дараси), Етти Хўкиз, «Барскоон» шаршараси, Чон-Туз (тузли ғор) ва бошқа тарихий ҳамда диққатга сазовор жойлар ҳақида эшитдик.\n«Каприз»да барча инжиқликларингизни амалга оширишади\nБизни Чўлпонота шаҳарчасидан 6 км узоқликда жойлашган Бактуу-Долоноту қишлоқчасидаги «Каприз» дам олиш марказида яхши кутиб олишди.\nАйтганча, 280 км узоқликда Манас халқаро аэропорти жойлашган. Бизга бу ернинг кўкаламзорлиги, фавворалар ва дам олиш беседкалари, гуллар ва дарахтлар жуда ёқди.\nЁпиқ ва очиқ бассейн, тренажёр зали, SPA-салон, ҳаммом фаолият кўрсатади, шунингдек, уқаловчи хизматларидан фойдаланишингиз мумкин, теннис корти ишлаб турибди, «Каприз» ресторани европа таомларини таклиф қилса, «Бриз» ресторани – миллий таомларни тортиқ қилади. Бундан ташқари, бу ерда дартс ёки бильярд ўйнаш, велоспорт, каноэда эшкак эшиш, дайвинг, балиқ овлаш ва от спорти билан шуғулланиш мумкин.\nИссиқ кофта кийиб ва шарф ўраб эрта тонгда кўлга тушдик. Бу пайтда пляжда ҳаёт қайнаётган эди, кимдир қуёшда тобланса, кимдир чўмилаётган, пирсдан сакраётган, болалар ва катталар билан аниматорлар шуғулланаётган эди. Узоқ бўлмаган жойда кафе ва пляжли бар, болалар бассейни ва майдончаси бор эди.\nБиз ҳам қараб турмадик ва дам олувчиларга қўшилдик. Бошқалар каби пирсдан сакрамадан, аста-секин кўлга тушдик. Айтганча, кўлдаги сув тоза ва шаффоф бўлиб, пирс бўйлаб айланиб 3 ва 5 метрга борганингизда, унинг қумли тубини бемалол кўриш мумкин эди. Совуқ бўлишига қарамай, чўмилишга қарор қилдик.\nФақат Иссиқкўлда сузадиган сига\nОч-наҳор қолганимиздан сўнг маҳаллий балиқни тановул қилишга келишиб олдик. У сига деб номланади. Фақатгина шу кўлда сузадиган балиқни қирғиз дўстларимиз татиб кўришни тавсия қилишди. Чўлпонота шаҳрида бизнинг ҳамюртимиз очган машҳур «У рыбака» номли кафе бўлиб, айнан ўша ерга балиқхўрлик қилишга йўл олдик. Биринчи ва иккинчи таомлар балиқдан эди: уха ва қовурилган балиқ. Лосослилар оиласи каби шимолий турга мансуб сига оиласи балиқлари тоза шаффоф, таги қумли сувларда сузишар экан. Бу, одатда, сувда эриган кислородга тўйинган сув ҳавзаларидир. Сига оиласида ёпиқ кўлларда яшашга мослашганлари ҳам бор.\nБозор ёнидан ўтаётиб, бу ерда дудланган ва қуритилган балиқлар сотилаётганига кўзимиз тушди. Қўлбола винонинг ҳар хил тури – асалдан, атиргул баргидан ва ҳ.к. Резавор меваларнинг кўплигидан шошиб қоласиз.\nСувенирлардан, брелоклар, ликопча ва магнитчалар, шунингдек, қўлда ясалган буюмлар: тўқилган пайпоқлар, миллий нақшлар туширилган тивит рўмоллар, қўй терисидан қилинган иссиқ нимча ва гиламлар ажралиб туради. Бир нечта совғалар харид қилиб шу кеча мамнун ҳолда қайтиб келдик.\nХайрлашмаймиз, аксинча, «Кўришгунча!» деймиз\nУйга қайтиш вақти келди. Биз Бишкекка кириб ўтдик.\nЎша ернинг ўзида бизга GPS-навигатор таклиф қилган НЎПга энг қисқа йўлни танладик. Шу жойда у бизга панд бериб қўйди, чунки асосан дала ва ўтзордан ўтган 1,5 соат ўнқир-чўнқир, ёритилмаган йўлдан юриб қопқага етиб борганимизда, бу ўтказув пункти аллақачон ёпилганлигини айтишди. Сўнг яна 3,5 соат йўл босиб бошқа НЎПга бордик.\nБизнинг божхонадан ўтиш учун яна вақт ва асаб талаб қилди. Бироқ бундан афсусланмадик, сабаби у ердан олам-олам таассурот билан қайтаётган эдик. Бизда келаси сафар Иссиқкўлга бир неча кунга эмас, экскурсияларда қатнашиб ушбу ўлканинг табиати ва тарихини янада чуқурроқ ўрганиш мақсади билан ташриф буюриш истаги туғилди.\nСиз ҳам Гулмира Комилова каби блогимиз муаллифларидан бирига айланинг! Ўз саёҳатингиз ҳақида бизга ёзинг ва Tatil.uz ўқувчилари билан суратларда акс этган ёрқин хотираларингизни эсга олинг! Бизга editor@tatil.uz манзилига ёзинг! Шунингдек, директдаги Instagram имизга ёзинг ва албатта, Telegram-каналимизга обуна бўлишни эсдан чиқарманг!\nМақола муаллифи: Гулмира Камилова